Гулнора Каримова ўз озодлиги эвазига пуллардан воз кечишга тайёрлигини маълум қилди — Sof.uz\nЖАҲОН 10,942,897 6,114,923 521,812\n26.02 13:48 4519 Ўзбекистон\nЎзбекистон биринчи президентининг тўнғич қизи сўнгги йилларда соғлиғига жиддий путур етгани, зудлик билан жарроҳлик амалиётига муҳтожлигини баён қилган.\n“Оилам ва соғлиғимни сақлаб қолиш учун тўғри шароитда пул маблағларига нисбатан ҳар қандай даъводан воз кечишга тайëрман”, - дея ёзган у.\nҚайд этилишича, у оиласининг ихтиëрида қолган ва Швейцария банкларида музлатилган 686 миллион долларни давлат фойдасига беришга тайёр.\nКаримованинг сўзларига кўра, суд жараёнга қарамасдан унинг ҳар қандай мурожаатларини рад қилмоқда. У ушбу масалага тўғри ёндашишдан давлат ҳам наф кўриши мумкин деб ҳисоблайди, зеро катта миқдордаги пуллар мамлакат учун зарур бўлган инсонпарварлик лойиҳаларига (тиббиёт, таълим ва бошқа) сарфланиши мумкин.\n"Биз фарзандларимиз – унинг набиралари билан - орадан 7 йил ўтиб, яна оиламиз билан бирга яшашга ишонамиз ва бунинг учун Сиздан миннатдор бўламиз”, - деб сўзларига якун ясаган Гулнора Каримова.\n15.06 14:44 1296 Ўзбекистон


Рўзиқул Бердиев: «Мағлубиятга лойиқ эмасдик» - "Насаф" ФК расмий веб-сайти\n03 Jul 2020 Янгиликлар, "Насаф"га оид асосий хабарлар\nРўзиқул Бердиев: «Мағлубиятга лойиқ эмасдик»\nАГМКга қарши бўлиб ўтган учрашувдан сўнг (1:2) жамоамиз устози Рўзиқул Бердиев беллашув ҳақида ўз фикрларини билдирди.\nРақибимиз тажрибали жамоа эди. Қолаверса уларнинг майдонида ҳаракат қилдик. Ўйинга келадиган бўлсак, жамоамиз бугун муносиб ўйин намойиш этди. Мағлубиятга лойиқ эмасдик, чунки кераклича вазиятлар ярата олдик. Лекин бугун ҳам, аввалги ўйинларда ҳам омад биздан очиқчасига юз ўгирмоқда. АГМКни бугунги ғалаба билан табриклаймиз.\n- «Насаф» рестатрдан сўнг яхши ўйин кўрсатмоқда, бироқ голлар киритишда оқсамоқда…\nФутболда фақатгина яхши ўйиннинг ўзи учун очко берилмайди ёки жамоа жадвалда юқорига олиб чиқиб қўйилмайди. Бунинг учун очко тўплаш керак. Очко учун эса вазиятларни голга айлантириш керак. Балки бу руҳий томонлама муаммога боғлиқдир. Ўйинларда ташаббусга эга бўлмоқдамиз. Муносиб ўйин кўрсатяпмиз. Лекин, нима учундир биздан омад юз ўгирмоқда.\nБугун кўпроқ қарши ҳужумлардан самарали фойдаланиб, ҳимояда мустаҳкам ҳаракат қилишимиз лозим эди. Лекин пенальти режамизни бузиб юборди. Кейинги вазиятда рақиб гол урганда биз қарши ҳужумда хато қилдик, позицион ҳимояланишда ҳам Эркин Байдуллаевни ёлғиз қолдирдик. Ўшандан сўнг биз янада кўпроқ вазият яратдик. Барчангиз кўрдингиз, ёш футболчимиз хаттоки бўш дарвозага ҳам гол кирита олмади. Бу унинг айби эмас. Ҳали ҳамамси олдинда. Жамоада руҳий тайёргарликни яхшилашга ҳаракат қиламиз.\n- Жамаодаги иккита легионер ҳақида: Станоевич бизнинг чемпионат учун жуда ҳам савияли футболчи экан, у буни исботламоқда. Дилявер эса ҳозир ишончни оқламаябди…\nҲали ҳужумчимиз ўйинга киришиб кета олмаяпти. Шунинг учун ҳам у захирадан майдонга тушмоқда. Бугун унга имконият бергандик. Ўйлайманки, ҳужумчи бундан ҳам яхшироқ ҳаракат қилиши керак.


Суриядаги энг йирик тўғон Раққа остонасидаги жангларда қисман ўпирилди\n23:09 / 26.03.2017\nСуриядаги энг йирик — Фурот дарёсидаги Табқа тўғонига "Сурия демократик кучлари" қуролланган коалицияси ва ИШИД террорчилик гуруҳи ўртасидаги жанглар натижасида талофат етган, деб хабар беради Ливаннинг "Ал-Маёдийн" телеканали.\nГЭС 1970-йилларнинг бошида совет мутахассислари билан ҳамжиҳатликда барпо этилган эди. "Табқа" тўғони мамлакатдаги энг йирик "Ал-Асад" сув омбори йўлини тўсиб туради.\nТелеканал ўз манбаларига таяниб хабар берадики, электр станцияси бошқарув пункти ишдан чиққан ўз ишини тўхтатган. Телеканал суҳбатдошининг гапларига кўра, бунга сабаб авивазарба ёки артиллериядан ўққа тутиш бўлиши мумкин. Техник мутахассислар ҳануз давом этаётган қақшаткич жанглар туфайли объектга кира олишмаяпти.\nСДКнинг араб ва курдлардан иборат отрядлари тўғондан тўрт километр узоқликда туришибди. Уларнинг яқин мақсади — ИШИДнинг "Суриядаги пойтахти" Раққа шаҳри йўлидаги энг йирик таянч нуқтаси — Табқа шаҳрини қўлга киритиш.\nТеррорчилар портлатиб юборишидан чўчиётган СДК ҳозирча Фурот ГЭСини штурм қилишга шошилмаяпти, дея хабар беради "Ал-Маёдийн".\nЎтган ҳафтада СДК матбуот-котиби Талал Селу "Ал-Ватан" газетасига берган интервьюсида Раққани бутунлай қўршовга олиш учун 15 кун етарли бўлишини таъкидлаган эди. Шундан сўнг "Сурия демократик кучлари" отрядлари АҚШ бошчилигидаги халқаро коалиция ҳарбий-ҳаво кучлари кўмагида шаҳарни эгаллаш борасида ҳал қилувчи ҳаракатларни бошлашади.\nИШИД террорчилари Раққани 2013 йилдан буён эгаллаб келишади. Ҳукумат қўшинларининг бир неча бор шаҳарни эгаллашга бўлган уринишлари муваффақиятсиз якунланган. Экспертларнинг фикрича, шаҳарда айни пайтда уч-тўрт мингга яқин жангарилар бор.


«Эмлашдан сўнг 71 нафар фуқарода ножўя таъсирлар кузатилди» — Нурмат Отабеков - Zamin.uz\n08:00 / 08.04.2021\n«Эмлашдан сўнг 71 нафар фуқарода ножўя таъсирлар кузатилди» — Нурмат Отабеков\nСанитария-эпидемиологик осойишталик ва жамоат саломатлиги хизмати раҳбари ўринбосари Нурмат Отабеков 7 апрель куни АОКАда бўлиб ўтган брифингда коронавирусга қарши эмланганларда қандай ножўя таъсирлар кузатилаётганини маълум қилди.\nМаълум бўлишича, ҳозирги кунга қадар умумий эмланганлар орасида енгил даражадаги ножўя таъсирлар 71 ҳолатда қайд этилди. Булар қандай ножўя таъсирлар:\n- 45,7 фоизида тана ҳароратининг 37,5 даражадан ошиши;\n- 21,2 фоизида танада оғриқ;\n- 14,1 фоизида эмлаган жойда қичишиш;\n- 11,2 фоизида енгил бош оғриғи;\n- 6,1 фоизида эмланган жойда оғриқнинг пайдо бўлиши;\n- 2,7 фоизида асабийлашиш, ҳолсизланиш, қўрқиш каби белгилар.\nУнинг қайд этишича, шу вақтгача эмланган фуқароларда жиддий асоратлар кузатилмаган.\nНурмат Отабековнинг сўзларига кўра, 6 апрель ҳолатига кўра, Ўзбекистонда жами 49 602 фуқаро эмланган, уларнинг 29 860 нафари AstraZeneca вакцинаси билан, қолган 19 742 нафари ZF-UZ-VAC2001 вакцинаси билан эмланган.\nШунингдек, Отабеков коронавирус ҳали ҳам ёшлар орасида кенг тарқалганлигини тасдиқлади. Масалан, 6 апрелда 206 та ҳолат қайд этилган, шулардан 54 таси (26,2 фоиз) 19 ёшгача бўлган ёшлар ҳисобланади. Бироқ ушбу кўрсаткич Соғлиқни сақлаш вазирлигининг статистикасидан фарқ қилади. Вазирликнинг статистикасига кўра, сешанба куни коронавирусга чалиниш бўйича 192 та ҳолат қайд этилган.\nЭслатиб ўтамиз, аҳолини коронавирусга қарши эмлаш тадбирлари 1 апрелдан бошланди. Эмлаш дастлаб қариялар, соғлиқни сақлаш ходимлари, ОАВ вакилларида кўнгилли тарзда ўтказилади. 6 апрель ҳолатига кўра, Ўзбекистонда коронавирус инфекциясига қарши жами эмланганлар сони 49 602 нафарга етди. Улар AstraZeneca ва Ўзбекистон—Хитой ҳамкорлигида ишлаб чиқилган ZF-UZ-VAC2001 вакцинаси билан эмланмоқда. Ўзбекистонда тўлиқ эмлаш курсини тамомлаган фуқароларга QR-кодли сертификат берилади. “Замин” янгиликларини “Facebook”да кузатиб боринг\nНурмат Отабеков: «Ўзбекистонда ниқобдан воз кечиш бўйича режалар йўқ»\n10-03-2021, 13:48, Жамият\nНурмат Отабеков: «Бир нечта давлатлар «қизил» рангга киряпти. Бу — хавф дегани»\n24-12-2020, 19:23, Жамият\nТошкентдаги коронавирусга қарши вакциналар синовида ҳозирча ножўя таъсир аниқланмади\n23-12-2020, 18:00, Жамият\n8-10-2020, 19:37, Жамият\nНурмат Отабеков: «Блокатор тақиш ниқоб ва антисептикнинг ўрнини боса олмайди»\n27-07-2020, 17:35, Жамият\nЯнгиликлар » Жамият » «Эмлашдан сўнг 71 нафар фуқарода ножўя таъсирлар кузатилди» — Нурмат Отабеков


Бош саҳифа / Соғлиқни сақлаш / Юрак ҳасталиклари энди Республика ихтисослашган ...\nЮрак ҳасталиклари энди Республика ихтисослашган кардиология марказида ҳам операция қилинади\nРеспублика ихтисослашган кардиология марказида янги кардиожарроҳлик бўлими очилди.\nУнинг фаолияти бошлангандан бери ўтган икки ҳафта давомида ўнта операция қилинди, дастлабки беморлар уйларига қайтдилар.\nКардиожарроҳлик йўли билан даволанишга аҳоли ўртасида эҳтиёж катта, шунинг учун Соғлиқни сақлаш вазирлиги томонидан тиббий ёрдам кўрсатишнинг бу йўлини кенгайтириш бўйича кенг кўламли ишлар олиб борилмоқда. Бугунги кунга қадар Ўзбекистонда юрак касалликлари фақат академик Воҳидов номидаги республика ихтисослашган жарроҳлик марказида, Республика тез тиббий ёрдам кўрсатиш илмий маркази,Тошкент педиатрия тиббиёт институти ва Андижон тиббиёт институти, Республика ихтисослашган кардиология марказининг Урганч филиали, Наманган вилояти кардиология марказида жарроҳлик йўли билан даволанган. Бундан икки ҳафта муқаддам бу муассасалар қаторига янги махсус бўлим ташкил этилган Республика ихтисослашган кардиология маркази ҳам қўшилди.\nУнинг ташкил этилиши, мутахассислар тайёрлашда академик Воҳидов номидаги республика ихтисослашган жарроҳлик маркази жамоаси катта ёрдам кўрсатди. Шу билан бирга янги кардиожарроҳлик бўлими мутахассислари Россиянинг етакчи кардиожарроҳлик марказларида малака ошириб қайтдилар.\nЯнги бўлимда дастлабки тўққиз операция шунт ёрдамида юрак томирларининг торайган жойларини кенгайтириш йўли билан юрак артерияларида қон айланишини тиклашга қаратилди. Тиббиёт тилида бундай операциялар аорта юрак томирларини шунтлаш деб аталади. Бу хилдаги тўққиз операциянинг тўрттаси юрак ишлаётган вақтда ўтказилди, қолганлари сунъий қон айланиши шароитларида амалга оширилди.


МЮ Дембелени сотиб ололмайди / CHAMPIONAT.asia\nМЮ Дембелени сотиб ололмайди\n30 сен 09:19\nТеглар : Манчестер Юнайтед Барселона Усмон Дембеле\nУсмон Манчестер клубига керак, бироқ...\n“Барселона” вингери Усмон Дембеле фаолиятини “Манчестер Юнайтед”да давом эттириши мумкин. МЮ футболчини тўла сотиб ололмайди. Инглиз клуби Усмонни ижара олиш вариантинигина кўриб чиқиши мумкин. Қайд этиш жоиз, Дембеле сўнгги 3 ой давомида “Барселона”дан кетишни рад қилиб келди.\nУ “Ливерпуль” ва “Ювентус”нинг таклифларини ҳам рад этгани айтилмоқда. Аввалроқ “Барселона” футболчини 50-60 млн еврога сотишга тайёрлиги айтилганди. Жамоа устози Рональд Куман 23 ёшли францияликни янги мавсумдаги режаларига киритмаган.\nМанба\t: Twitter/@FabricioRomano\n"Барселона" Бартомеунинг истеъфоси ҳақидаги хабарларни тасдиқлади 12\nРоналду "Барселона" билан ўйнамайди 6\nBreaking: "Барселона" президенти истеъфога чиқди 15\nБартомеу: Месси фаолиятини "Барселона"да якунлаши керак 4\n30 сен 09:46:42\nМЮ хакидаги хабарлани 90 фоизи улага мухлис боган мухбирла томонидан уйлаб топилган фейк хабарла шунчаки рахбарятга шу варянтлаям борлигини курсатишмокчи\n30 сен 14:26:26\nMYU faqat qiziqadi olgani puli yöq Dembeleni olganda Barca va barcha qutilardi\n30 сен 10:48:14\nToppa to'gri aytasz\n30 сен 09:21:50\n30 сен 09:21:42\nDest Barselonaga yetib keldim


Китоб – ақл чироғи – Сурхон тонги\nБош саҳифа / Таълим / Китоб – ақл чироғи\nКитоб – ақл чироғи\nМарт 30, 2018\tТаълим Изоҳ қолдириш 521 Кўрилди\n“Ёш китобхон” кўрик-танловининг республика босқичининг телевидение орқали бериб борилиши ёшу қари китобсеварлар эътиборини бирдек тортди. Энг катта соврин “Спарк” автомобили эмас, мухлислар эътиборини қозониш эди, назаримда.\nҲар бир иштирокчига берилаётган саволлар одамни қизиқтириб қўяди. Шунингдек бу жараён жавоб топиш билан бирга, мушоҳада қилишга ундагандек бўлаверади.\nТанловдан руҳланиб ўқувчи-ёшларнинг китобга бўлган меҳрини ошириш ниятида мактабимизда ҳам “Мен китоб шайдосиман” номли китоб акцияси ташкил этилди. Унда ота-оналар уйларидаги китоблардан мактаб кутубхонаси фондига совға қилишди. Тақдим этилган бадиий адабиётлар кутубхонага ўқувчиларни кенгроқ жалб қилишга ёрдам бераяпти. Ўқувчиларни бадиий адабиётлар, дурдона асарлар мутолаасига қизиқтириш учун мактабимизда уларнинг мазмун-моҳиятини очиб берувчи тақдимотлар ўтказилаяпти. Ўзим раҳбарлик қилаётган синф ўқувчиларига ҳар бир чоракда бир донадан китоб ўқишни қоида қилиб қўйдим. Бу эса фанларни яхши ўзлаштира олмаётган, дарсларда суст иштирок этаётган ўқувчиларнинг фанларга бўлган муносабатига ижобий таъсир эта бошлади. Мухлиса Жовлиева, Асал Абдураупова, Мафтуна Ражапова сингари ўқувчилар ҳар ойда 4-5 тадан бадиий адабиётларни ўқиб, китоб тақдимотларини ўтказишда фаол иштирок этмоқда.\nКутубхонадан қўлида китоб кўтариб чиқаётган ўқувчиларни кўрганимда, уларнинг китобга меҳри баландлигидан қувонаман. Адабиётимизнинг “Хамса”, “Бобурнома”, “Қобуснома”, “Кеча ва кундуз” каби ўлмас дурдоналарини ўқиб, инсон ўз ҳаётига янги саҳифа очгандек бўлади. Китоб инсонга қанот бағишлайди. Токи бундай нодир асарлар бор экан, асло ўтмиш эскирмайди, келажакка эса ёрқин йўл очилаверади.\n5-умумий ўрта таълим мактаби ўқитувчиси\nОлдинги Кўчма кўргазма\nКейинги Олмон мутахассиси ТерДУда\nПилламизни тиллага айлантираётганлар


Бухоро вилоятининг 2022 йил I чорак макроиқтисодий кўрсаткичлар таҳлили — Review.uz\nИқтисодий тадқиқотлар ва ислоҳотлар маркази мутахассислари томонидан Бухоро вилоятининг 2022 йилнинг I чорагида эришилган асосий макроиқтисодий кўрсаткичлари таҳлил қилинди.\n2022 йил январь-март ойларида Бухоро вилоятининг ЯҲМ ҳажми 7002,7 млрд. сўмни ташкил этган ҳолда ўтган йилги мос даврга нисбатан 103,1%га ўсган. Шунингдек, ЯИМ таркибида вилоятнинг ҳиссаси 4,3%ни ташкил этган.\nАҳоли жон бошига тўғри келадиган ЯҲМ ҳажми эса 3 536,7 минг сўмни ташкил қилиб, 1,5% га ошган.\nҲудуд иқтисодиётининг барча тармоқларида яратилган ялпи қўшилган қиймат ҳажми ЯҲМнинг 95,0%ини ташкил этган бўлса, маҳсулотларга соф солиқлар эса 5,0%ини ташкил этган.\nЯҲМнинг тармоқлар бўйича таркибида саноат улуши қурилишни қўшган ҳолда 30,7% (2020 йилда 31,1%), қишлоқ хўжалиги улуши 25,6% (2020 йилда 27,0%) ва хизмат кўрсатиш улуши 43,7% (2020 йилда 41,9%)ни ташкил қилган.\nРеспублика макроиқтисодий кўрсаткичларини шаклланишида вилоятнинг ҳиссаси аҳамиятли ҳисобланади. ЯИМда вилоятнинг ҳиссаси 4,3%ни ташкил этиб ҳуддудлар ичида 8 ўринда бўлсада, асосий капиталга инвестициялар киритишда 13,7%ни ташкил этиб, 2-ўринни, қурилиш ишлари бўйича 6,4%ни ва қишлоқ хўжалиги соҳасида 8,8% ни ташкил этиб, 4 ўринни эгаллаган.\nВилоят аҳоли жон бошига асосий иқтисодий кўрсаткичларни ҳисоблаганда республика бўйича ўртача кўрсаткичларидан юқори. Жумладан, аҳоли жон бошига ЯҲМ ҳажми бўйича ҳудудлар ичида 5-ўрин, асосий капиталга инвестициялар киритиш соҳасида 1-ўрин, қишлоқ хўжалиги соҳаси бўйича 3-ўрин, кўрсатилган бозор хизматлари ва чакана савдо айланмаси соҳасида 4-ўриндалиги аҳамиятлидир.


Жиноят ишлари бўйича Қўштепа туман суди собиқ раиси Нурмуҳаммад Қодиров\nФарғона вилояти Жиноят ишлари бўйича Қўштепа туман суди собиқ раиси Нурмуҳаммад Қодиров адолатсизликка учрганини даъво қилиб, Озодликка арз қилди.\n2012 йилнинг 30 октябрида Ўзбекистон президенти фармойиши билан ишдан бўшатилган собиқ судья иддаосича, президентга унинг устидан тўқима айбловдан иборат маълумотнома киритилган.\nАйни пайтда ўз иддаоларига далил тақдим қилмаган Нурмуҳаммад Қодиров даъвосича, бунга унинг наркотиклар билан боғлиқ жиноят ишларини терговчи ва прокурор нотўғри малакалаган ишларни қўшимча терговга қайтаргани сабаб бўлган:\n- Бу наркотик модда билан боғлиқ жиноят ишлари эди. 2011 йилнинг октябрь ойида прокуратура ўта оғир жиноятни унча оғир бўлмаган жиноят деб малакалаб судга чиқарган эди. Мен эса бу жиноят иши нотўғри малакаланган деб, қўшимча терговга қайтардим. Қўштепа тумани прокурори Р. А., терговчи К. Ж. мен ҳали қўшимча терговга қайтармасимдан олдин менинг олдимга келиб, босим ўтказа бошлади. Прокурор агар шу ишни мен айтгандай қилиб кўриб чиқмасанг, барибир сени ишдан олдираман, деб пўписа қилган эди, - дейди собиқ судья.\nНурмуҳаммад Қодиров шундан сўнг бу 2 жиноят ишига оид ҳужжатлар суд идорасидан ноқонуний равишда олиб чиқилгани, кейин эса унга терговчи ҳам босим ўтказганини иддао қилди:\n- Қўштепа тумани ички ишлар бўлими терговчиси мен Олтиариқ туманида бошқа бир жиноят ишини кўраётган пайтимда, ҳужжатларни зўрлик билан ўғирлаб кетган. Бу ҳақда менга канцелярия мудири телефон қилиб айтди. Кейин ўша куни терговчи жиноят ҳужжатларини ёқиб юборишини айтиб, қўрқитмоқчи бўлди. Мен бу ҳақда вилоят суди раиси ва ўринбосарига хабар бердим. Шундан кейин кечқурун терговчи машинаси багажига яширган жиноят иши ҳужжатларини менга қайтарган эди, - деб даъво қилди судья.\nНурмуҳаммад Қодиров қонунбузар прокурор ва терговчига Бош прокурорга арз қилишини айтгач, вилоят суди раиси уни қабулига чақирганини айтади:\n- Суд раиси мен билан озгина гаплашди, ҳеч қаёққа мурожаат қилмаслигимни ва ишимни давом эттираверишимни айтди. Мен қайтиб ишимни давом эттирдим. Орадан бир ой ўтмасдан вилоят суди аппеляция кенгаши бу икки жиноят иши юзасидан менинг ажримларимни бекор қилиш ҳақида қарор чиқарди ва бошқа судда бу ишлар юзасидан терговчи ва прокуратура малакалаган моддалар бўйича ҳукм чиқарилди, - деб арз қилди собиқ судья.\nНурмуҳаммад Қодиров даъвосича, шу таҳлит адолатсиз ҳукмни чиқаришга эришган прокуратура ходимлари унинг ўзини судлов тизимидан батамом кеткизиш ҳаракатига тушган:\n- Мен бошқа тумандан келиб ишлаганим учун қишлоқдаги бир уйда вақтинча яшардим. Бу уй судьяларга ажратилган, туман коммунал хўжалиги балансида бўлган экан. Менга шу уйнинг ноқонуний равишда ўзлаштирилишига воситачилик қилган, деган айблов қўйилди ва прокуратура суриштирув олиб борди. Шу асосда мени ишдан олишди, - деб иддао қилмоқда собиқ судья.\nОзодлик бу иш юзасидан Фарғона вилояти прокуратурасига боғланиб, собиқ судья шикоятида номини тилга олган прокурор ва терговчи билан боғланишга, собиқ ҳамкасби иддаолари юзасидан муносабат олишга уринди, бироқ муваффақ бўлмади.\nСобиқ судья ҳуқуқларини ҳимоя қилаётган адвокат Рустам Қорабоевга кўра, Нурмуҳаммад Қодиров адолатсизлик қурбони бўлган:\n- Қодиров судья бўлиб ишлаб юрганда Ўзбекистон ЖКнинг 276-моддаси билан малакаланган жиноят ишлари унга берилади. Лекин судья кўриб чиқса, бу бошқа, анча оғирроқ 273-модда билан кўрилиши керак бўлган ишлар. Бу судья илгари ҳам жуда кўп хом жиноят ишларини қайтарган аслида. Ҳалол судьялик қилган, агар прокуратура билан келишиб иш қилганида эди, ҳозир ишлаб юрган бўларди. Шунинг учун ҳам прокуратура ўзига бўйсунмаган судьяни ишдан бўшатган, - деди адвокат Рустам Қорабоев.\nАдвокатнинг айтишича, бу иш юзасидан Ўзбекистон Бош прокуратурасига, Олий Судига қонуний тартибда такрор ва такрор ариза киритилган. Қабул қилинган аризаларга эса Қодиров қонуний асосда ишдан олингани аниқлангани ҳақидаги жавоблар олинган.\nНатижада, собиқ судья бу жавобдан қониқмагани ва Ўзбекистон ҳуқуқ-тартибот идоларидан адолатли жавоб олишга кўзи етмай қолгани боис, Озодликка мурожаат қилишга қарор қилганини айтмоқда.


Легионерлар: Анзур Исмоиловнинг жамоаси “Гуанчжоу Эвергранд” билан ўйнайди » Скачать музыку бесплатно новинки музыки 2016-2017\nЛегионерлар: Анзур Исмоиловнинг жамоаси “Гуанчжоу Эвергранд” билан ўйнайди\nКомментариев: 0 Просмотров: 187 Дата: 10-03-2016, 18:59 Осиёдаги энг нуфузли миллий чемпионатлар қаторида эътироф этиладиган Хитой Суперлигасида ортда қолган ҳафтада янги мавсум старт олди.Биласиз, мазкур чемпионатда икки нафар ҳамюртимиз фаолият олиб бормоқда. Миллий терма жамоамизнинг тажрибали ҳимоячиси Анзур Исмоилов “Чанчун Ятай” жамоаси билан шартномасини 2 мавсумга узайтирди. Егор Кримец эса “Бейжинг Гуоан” сафига икки мавсумга ижара асосида бориб қўшилди.Хитой Суперлигаси 1-турида ўтган йилги мавсумни 9-ўринда тугатган “Чанчун Ятай” “Ганчжоу Гринтаун”га қарши баҳс юритди ва 1:2 ҳисобида имкониятни бой бериб қўйди. Тим Кэхилл ўйнаётган клубга қарши ўтган матчда ҳамюртимиз Анзур Исмоилов ўйинда тўлиқ 90 дақиқа майдонда ҳаракат қилди.Егор Кримецнинг “Бейжинг Гуоан” жамоаси эса 1-тур ўйинини ўтказмади. “Тианжин Теда”га қарши ўтиши лозим бўлган матч 16 март санасига қолдирилди. Диққатга сазовор жиҳати шундаки, “Бейжинг Гуоан”нинг 2-тур доирасидан ўрин олган “Ҳебеи Чайна Фортун” жамоаси билан ўйини ҳам қолдирилди. Мазкур ўйин 18 май куни ўтказиладиган бўлди.Қолган жамоалар эса эртага ва индинга 2-тур ўйинларини ўтказишади. Анзур Исмоилов ўйнаётган “Чанчун Ятай” бу турда “Гуанчжоу Эвергранд” синовидан ўтади. Ушбу ўйин 12 март куни ўтказилади. - деб хабар бермоқда Stadion.uz нашри.


ИСЛОМДА ОИЛАГА МУНОСАБАТ - Hidoyat.uz\nАсосий саҳифа Мақолалар ИСЛОМДА ОИЛАГА МУНОСАБАТ\nЧоп этилди Aprel 10, 2019 ИСЛОМДА ОИЛАГА МУНОСАБАТda fikr bildirishni o'chirish\nДунёда ҳамма нарса жуфт-жуфт яратилган: ой ва қуёш, кеча ва кундуз, ер ва осмон, эркак ва аёл, мусбат ва манфий ва ҳоказо. Моҳиятан уларнинг ҳар бири иккинчисига ҳар жиҳатдан эҳтиёжлидир. Мавжудотлар ҳаётда мана шу жуфтлик билангина барқарор бўладилар. Ушбу жуфтликни инсон мисолида оладиган бўлсак, эр киши турмушда фақат ўз жинсининг жуфти бўлган аёли билан таскин ва роҳат топиши мумкин. Ёлғиз ҳолда ўз саодатини ҳис қила олмайди. Аллоҳ тақдир қилган ҳаёти жуфтисиз барқарор бўлмайди.\n«Сизлар эслатма олишларингиз учун Биз ҳар бир нарсани жуфт-жуфт қилиб яратдик» (Зориёт, 49).\nАллоҳнинг ҳикматини қаранг, мавжудотларнинг энг олийси – одамзодни ҳам ўз жуфти билан бир-бирига ҳеч қайси жиҳатдан ўхшамаган, туриш-турмушда, феъл-атворда, муносабатда, фикрлашда фарқли ва айни пайтда бир-бирини тўлдирадиган қилиб яратган.\n«Аллоҳ сизлар учун ўзларингиздан жуфтлар яратиб, жуфтларингиздан сизлар учун ўғиллар ва набиралар пайдо қилди…» (Наҳл, 72).\nАна шундай жуфтлик саналган эркак ва аёлнинг илоҳий никоҳ ришталари туфайли бир хонадонда, бир оилада аҳил-тотув яшашлари, насл давомийлигини таъминлаб, умргузаронлик қилишлари ҳақиқатан Яратганнинг улуғ санъати ва ҳикматига далолатдир.\nДинимизда оила қуришга эркак ва аёл бирдек тарғиб қилинган. Оила қурмасдан, таркидунёчилик йўлини тутиш қораланиб, бунинг акси бўлган никоҳ ибодат даражасига кўтарилган. Пайғамбаримиз (алайҳиссалом) никоҳланиш фақат ўзларининг суннати эмас, балки ўтган барча пайғамбарларнинг ҳам суннати эканини айтганлар.\nПайғамбаримиздан (алайҳиссалом) бу борада ривоят қилинган ҳадисларнинг бирида: «Эй йигитлар, сизлардан қай бирингиз оила қуришга қурби етса, уйлансин. Уйланиш номаҳрамларга кўз ташлашдан, зинокорликдан асрайди. Қурби етмаган киши рўза тутсин, токи унга тўсиқ бўлсин», дейилган (Имом Бухорий, Муслим, Абу Довуд, Термизий, Насоий).\nДарҳақиқат, Аллоҳ инсонни, у эркак ёки аёл бўлсин, нафсий рағбат билан яратган. Айни пайтда ушбу рағбатни ҳалол-пок йўл билан қондиришни буюриб, никоҳни жорий қилган. Албатта, ҳар қандай инсон болоғат ёшига етгач, ундаги яширин нафсоний рағбат авж ола бошлайди. Аллоҳдан қўрқиб, Пайғамбаримизнинг (алайҳиссалом) кўрсатмаларига амал қиламан деган банда, агар моддий ва бошқа имкониятлари мавжуд бўлса, никоҳланиш орқали бунинг олдини олади. Нафс рағбатини ҳаромга юриб қондириш йўли бўлган зинодан ўзини сақлайди.\nБошқа бир ҳадисда эса: «Тўртта яхши иш бор, улар пайғамбарлар суннатидан саналади: ҳаё, хушбўйлик, мисвок тутиш ва уйланишдир», деб марҳамат қилинади (Имом Термизий ривояти).\nПайғамбаримиздан (алайҳиссалом) яна шундай ҳадис бор: «Ким уйланган бўлса, динининг ярмини мукаммал қилибди, қолган ярмида Аллоҳга тақво қилаверсин» (Табароний, Байҳақий, Ҳоким ривояти).\nИслом таълимотига кўра, оила Яратганнинг розилигини топиш, Пайғамбаримиз (алайҳиссалом) ахлоқлари, исломий одоб билан зийнатланиш ва пок йўл билан инсоният наслини давом эттириш мақсадида қурилади. Шунинг учун динимиз оилани никоҳ асосида қуришга алоҳида аҳамият беради ва никоҳни инсоний алоқаларнинг энг муҳими сифатида юксак қадрлайди. Зеро, оила катта жамиятнинг кичик бир бўлаги ҳисобланади. Жамият ёмонлик ва бузғунчиликнинг барча турларидан холи тинч ва обод бўлиши, аввало, ушбу кичик жамиятнинг тинчлигига боғлиқ. Оила тинчлик-хотиржамлиги ва саодатини таъминлаш оиладаги ҳар бир шахснинг ўз масъулиятини ҳис қилиши ва бажариши билан барқарор бўлади. Бундай масъулиятни эса, эр ва хотин ўртасини боғлаб турувчи никоҳгина жорий қилиши ва мустаҳкамлаши мумкин.\nПайғамбар (алайҳиссалом) бир ҳадисларида: «Никоҳ менинг суннатимдир, ким суннатимдан воз кечса, у мендан эмас (яъни, умматимдан эмас)”, деганлар.\nДемак, никоҳ асосида турмуш қуриш Аллоҳ таолонинг буйруғи, Пайғамбаримизнинг (алайҳиссалом) суннатлари экан, мусулмон киши оила қуришни пайсалга солмай, уни шаръий никоҳ асосида амалга ошириши лозим. Никоҳ туфайли инсон ўз насл-насабининг поклигини сақлайди, иффатини асрайди, бузуқлик, зино сингари ҳаром ишлардан тийилади.\n«Никоҳ» сўзи луғатда «яқинлик», «боғланиш» маъноларини англатади. Никоҳ ақди (битими) битимларнинг энг яхшисидир. Шаръий истилоҳда эса, ақд қилишларига шаръий тўсиқ бўлмаган аёл билан эркакнинг бир-бирларидан лаззат олишларини ҳалол йўлга солувчи битимдир.


ОНА ЮРТИМ – ОЛТИН БЕШИГИМ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nОНА ЮРТИМ – ОЛТИН БЕШИГИМ\nЧоп этилган 29 Сентябр 2016\tКӯришлар: 3854\nЁш авлодга таълим бериш билан бирга, қалбларини ватанпарварлик, халқпарварлик каби гўзал туйғулар билан бойитиш ниҳоятда муҳимлигини Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмон ўзининг бу йилги Паёмида таъкидлаб ўтган.\nЎрта умумтаълим муассасаларида «Ватанни севиш», «Тожикистон – менинг Ватаним», «Мен туғилиб ўсган қишлоқ (шаҳар)», «Тожикистон истиқлолиятининг 25 йиллиги» ва ҳоказо мавзуларда адабий-бадиий тадбирлар, тарбиявий соат дарсларини ташкил этиш, ёш авлодда Ватанга нисбатан меҳру муҳаббат уйғотади.\nТуғилиб ўсган ноҳиямиз Саройкамарнинг (Панж) неча минг йиллик тарихга эга эканлиги халқимиз орасида оғиздан-оғизга ўтиб, халқ оғзаки ижоди, истеъдодли шоир, ёзувчи, журналист, тарихнависларнинг Саройкамар тарихига оид асарлари орқали бизгача етиб келган.\nНоҳиямиз ва Тожикистонимизда неча минг йиллар давомида тожик, ўзбек, қозоқ, қирғиз, туркман ва бошқа миллат вакиллари бир-бирларига дўст-қариндош, ака-укалардек яшаб келишмоқда.\nСевимли шоиримиз Боқи Раҳимзода: Бошқа халқларни бир-биридан фарқлаш осон, бироқ тожикни ўзбекдан ажратиш гумон,- деган сўзлари икки халқнинг бир-бири билан яхши қўшничилиги-дўстлиги, кўп асрлик яқинлигини англатади.\nСаройкамар Панж дарёсининг ўнг қирғоғида жойлашган тарихий ўлкадир. Панж ва Вахш дарёларининг суви қўшилиб, Амударё ҳосил бўлади. Амударёни илгари Окс, Жайҳун деб ҳам аташган. Қадимдан шарқ ва ғарб мамлакатларини туташтириб, дўстлик алоқаларини боғлаб келган. Айниқса, савдо-сотиқда тижоратчилар ана шу Ипак йўлидан келиб, Саройкамарда бир неча кун тижорат қилишиб, кейин яна турли мамлакатларга йўл олишган.\nҚарияларнинг ҳикоя қилишларича Саройкамар илгари «Шоҳсарой», «Шоласарой», «Соласарой», «Заркамар» ва кейинчалик Саройкамар деб номланган.\nАсрлар ўтиши билан ҳозирги Панж дарёсининг суви камайиб, қирғоғида эски Саройкамар пайдо бўлган. Ривоят қилишларича, йўлда бир йўловчи кекса одамга дуч келиб қолади. Йўловчи чолдан:\n-Эй бобо, неча ёшдасиз?- деб сўрайди.\nШунда ҳалиги нуроний чол ҳассасини ерга тираб:\n-Неча ёшдалигимни ўзим ҳам билмайман. Лекин шу эски Саройкамарни уч марта сув босганини яхши эслайман,- деб жавоб берибди. Йўловчи таажжубланиб, чолга яна савол билан мурожаат қилса, бобой кўздан ғойиб бўлибди. Шунда йўловчи:\n-Аттанг, мен афсонавий пайғамбар, Хизр бобога дуч келибману, пайқамабман,- дея афсусланган экан.\nДарҳақиқат, Саройкамар эски дарёдир. Ровийларнинг нақл қилишларича, Александр Македонский ўз замонида (милоддан 371 йил олдин) Бохтар (Балх)га ҳужум қилишдан аввал, баланд Ҳиндикуш тоғи орқали Аму (Окс)дан ўтиб Саройкамарда тўхтаган ва бир мунча вақт маскан топган экан. Археолог, тарихшунос ва этнограф Холбой ака Шафақов билан учрашиб Саройкамар тарихига оид мавзуда суҳбатлашдик. У киши эрамиздан олдинги III-асрда Панж дарёси қирғоғидаги Қоплатин мавзесида Ойхонимнинг яна бир оромгоҳи аниқланганлиги ҳам Саройкамарнинг қадимги шаҳар эканлигидан далолат беришини айтди.\nБу Саройкамар эрамиздан олдин ҳам обод, зебо мавзе эканлигидан дарак бериб турибди.\nАрхеолог Х.Шафақовга кўра, Саройкамар Чингизхон ва Кепакхонлар диёримизга келган даврда Шоласарой деб аталган экан. Амир Темур даврига келиб эса, Саройкамар деб аталган.\nАрхеолог Алижон Абдуллоев раҳбаралигида ўтказилган археологик қазилма натижасида собиқ Дзержинский номли ва Правда жамоа хўжаликлари ўртасидаги ҳудудда иккита эски, қадимий сағана қазиб топилган. Бу ёдгорликни «Тўпхона ёдгорликлари» деб аташиб, «Бойтудашт ва Тўпхона ёдгорликлари» ҳақида тарихий китоб ёзишган. Бойтудашт ёдгорликлари эса, Шакардашт қишлоғи ҳудудида жойлашган.\nЖонажон Тожикистонимиз истиқлолиятининг 25 йиллигини нишонладик. Шу 25 йил давомида ноҳиямиз мамлакатда анча улкан ютуқларга эришди. Масалан: Тинчлик ва миллий бирлик асосчиси – Миллат пешвоси, Президентимиз муҳтарам Эмомали Раҳмон мамлакат аҳолисининг яшаш широитларини яхшилашда ғамхўрликлар қилмоқда. Республика илм-маориф, тиббиёт, саноат, транспорт ва қишлоқ хўжалиги соҳаларида катта ўзгариш ва ютуқларга эришганимиз кўзга яққол кўринмоқда.


Ўзбекистон ҳукумати хориждаги ўзбек шифокорларни ватанига қайтариш чораларини кўрмоқда\n28 июн 2022, Тошкент вақти: 05:15\nЎзбекистон Соғлиқни сақлаш вазирлиги Норвегия, Дания, Қувайт ва Россияда ишлаётган ўзбекистонлик шифокорлар билан суҳбатлар олиб борди. Бунинг натижасида уларнинг 10-15 нафари шу йил ичида Ўзбекистонга қайтишга розилик билдирди.\nБу ҳақда бош вазир ўринбосари ва соғлиқни сақлаш вазири Адҳам Икромов 8 февраль куни журналистлар билан учрашувда маълум қилди.\nЎзбекистон президенти Шавкат Мирзиеёв 5 январь куни ўтган йиғилишда Соғлиқни сақлаш вазирлигига уч ой ичида хорижда ишлаётган камида 50 нафар ўзбек шифокорини ватанига қайтариш тўғрисида кўрсатма берган эди.\n“Ўзбекистондан ташқаридаги шифокорлар қайтганда керакли ҳамма шароитларни яратиб берамиз”, деган Мирзиёев.


Ўзбекистон ёшлар терма жамоаси яна ғалаба қилди\nНепалда ўтаётган ёшлар ўртасида футбол бўйича Осиё чемпионати саралаш ўйинларида Ўзбекистон терма жамоаси мезбонлар устида 4:2 ҳисобида ғалаба қозонди.\nЎзбекистон термаси иккита ғалаба билан 22 ёшгача бўлган футболчилар ўртасидаги мусобақанинг “Д” гуруҳида етакчилик қилмоқда.\n20 июн кунги ўйинда ўзбекистонлик футболчилардан Шохруҳ Гадоев 7-дақиқада жарима тўпини непалликлар дарвозасига киритди. Орадан 2 дақиқа ўтгач эса, Темирхўжа Абдуҳолиқов калла қўйиб яна бир тўпни рақиб дарвозасига юборди.\nБироқ Непал терма жамоаси ўйиннинг биринчи тайми охиригача ҳисобни тенглаштиришга муваффақ бўлди.\nНепал командаси 2-таймни фаол бошлаганига қарамасдан, Ўзбекистон терма жамоаси яна иккита гол уриб олдинга чиқди. Бунда яна Шохруҳ Гадоев билан Темирхўжа Абдуҳолиқовлар иккинчи мартадан Непал дарвозасини забn этдилар.\nЎзбекистон командаси ўз гуруҳида биринчи ўйинни 18 июн куни Бангладеш билан ўтказиб, 2:1 ҳисобида ғалаба қилган эди.\nЎзбек футболчилари навбатдаги ўйинни 22 июн куни Яман термаси билан ўтказади. Ундан кейин эса Ўзбекистон билан Иордания футболчилари майдонга тушади.\nКатмандуда ўтаётган саралаш ўйинларида яхши натижа кўрсатган жамоалар 2014 йил бошида 22 ёшгача бўлган футболчилар ўртасида илк бор ўтказиладиган Осиё чемпионатига йўлланма олади. Мазкур мусобақа қаерда ўтказилиши ҳозирча аниқлангани йўқ.


Ўзбекистоннинг Афғонистондаги ўзбекларга бўлган позицияси қандайлиги айтилди - Zamin.uz\nПрезидентнинг Афғонистон бўйича махсус вакили Исматилла Эргашев «Америка овози»га берган интервьюсида қўшни давлатдаги ўзбеклар ва Абдурашид Дўстум ҳақида Ўзбекистон позициясини маълум қилди, деб ёзмоқда UzNews.\n«Биринчи навбатда улар ўзбек диаспораси эмас. Улар миллати ўзбек бўлган афғон фуқаролари. Улар ўзларини афғон сифатида таништиришади ва бу тўғри гап. У ердаги ўзбеклар билан муносабатимиз афғон халқи билан бўлган муносабатларимизнинг бир қисми. Яъни ундан қанақадир бир фарқи йўқ. Биз уларга, аввало, афғонлар сифатида қараймиз. Расмий Кобулнинг ташвиши ҳақида гапирдингиз, мен ундай деб айтмасдим. Бу Кобулни безовта қилмайди. Нима учун? Чунки 2016 йилдан бери бизнинг Афғонистонга нисбатан сиёсатимиз очиқ-ойдин. Ҳеч қанақанги беркитилган махфий мақсадимиз йўқ», — деган Исматилла Эргашев.\nУ, шунингдек, Ўзбекистон генерал Абдурашид Дўстумни қўллаб-қувватлаши ҳақидаги гап-сўзларга изоҳ берди.\n«Сизлар (АҚШ) энг кучли махсус хизматга эгасизлар. Наҳотки бирон марта сизлар кўргансизки, Ислом Каримов генерал Дўстумни қабул қилгани ёки қанақадир суҳбат қилганини. Бу бўлмаган. Дўстум Афғонистон президенти Ашраф Ғани каби ёки вазирлари каби Ўзбекистоннинг ҳамкори», — деган у ўз интервьюсида.\nИсматилла Эргашевнинг таъкидлашича, Ўзбекистон ва генерал Дўстум ўртасидаги бундай гап-сўзлар тарқалишига Афғонистон билан чегара доим очиқ бўлгани сабаб бўлган. Бу чегара орқали қўшни давлатдаги барча сиёсий давлат раҳбарлари ташқи дунёга кириб-чиқиб юрган.\nПрезидентнинг Афғонистон бўйича махсус вакили Ўзбекистон «Толибон» гуруҳи олдига ўзаро муносабатларида айрим шартлар қўйганини ҳам айтиб ўтди.\n«Албатта, қандайдир бир чизиқ бор. Бу чизиқ биринчи навбатда ‘Толибон’нинг қўшни мамлакатларга таҳдид қилмаслиги, ‘Толибон’ Афғонистон ҳудудида халқаро террорчи ташкилотларга ўрин (жой) бермаслиги ва уларни дастакламаслиги, уларга ёрдам бермаслиги — булар асосий», — деган у.\nМахсус вакилнинг таъкидлашича, Шавкат Мирзиёев келганидан кейин қўшни давлат ҳукумати билан бирга у ердаги мухолифат кучлари, ички сиёсий партиялар, миллий-диний гуруҳлар билан мувозанатли муносабатлар ва ҳамкорлик ўрнатилган.\nМаълумот учун, Абдурашид Дўстум асли келиб чиқиши ўзбекистонлик бўлиб, Афғонистондаги энг машҳур ҳарбий қўмондонлардан бири. 2014 йил сентябридан буён Афғонистон вице-президенти бўлган, 2020 йилда у маршал унвонини олган. “Замин” янгиликларини “Twitter”да кузатиб боринг\nЯнгиликлар » Жамият » Ўзбекистоннинг Афғонистондаги ўзбекларга бўлган позицияси қандайлиги айтилди


Асрни қаршилаган онахон » Фориш тумани ҳокимлиги расмий сайти\nФориш тумани ҳокимлиги » Янгиликлар » Асрни қаршилаган онахон\nФориш тумани «Нурак» маҳалласи Қорахон қишлоғида яшовчи Рисолат она Жуманова 100 ёшни қарши олди.\nОнахон 5 ўғил, 5 қизни тарбиялаб вояга етказди. Бутун умри меҳнат қилиш билан ўтган онахон ҳозир ҳам бардам.\n8 март – Халқаро хотин-қизлар куни Рисолат онани 100 ёши ҳамда байрам билан қутлаш учун онахон хонадонига туман ҳокими Абдивали Мустанов, «Нуроний» жамғармаси, тиббиёт ходимлари, маҳалла фаоллари, жамоатчилик вакиллари ташриф буюришди. Туман ҳокими Абдивали Мустанов онахонга туман ҳокимлигининг байрам совғаси ва ногиронлар аравачасини топшираркан у кишига соғлик-саломатлик ва узоқ умр кўришини тилади.\n– Очарчиликни ҳам, уруш даври азобларини ҳам бошдан кечирдик, аммо, барчасига чидадик. Меҳнат қилиб, қийинчиликларни енгдик. Шундай дориломон кунлар келишини орзиқиб кутдик. Яратганга минг бора шукур шундай кунларга етказди. Бу кунларни сизлар қадрига етинглар, – дейди онахон қўлларини дуога очиб, юртга тинчлик, элга фаровонлик тилаб.\n100 ёшни қаршилаган онахон бугунги кунда шукроналар айтиб 83 нафар невара, эвара, чеваралар даврасида бахтли ва фаровон ҳаёт кечирмоқа.


Дражен Дукич: "Пахтакор"га қайтганимдан хурсандман" / CHAMPIONAT.asia\nДражен Дукич: "Пахтакор"га қайтганимдан хурсандман"\nЯнги мавсум «Пахтакор» клуби учун катта янгиликлар билан бошланмоқда.\nКуни кеча жамоа мураббийлар штабида янги мураббий - Дражен Дукич иш бошлади. Мазкур инсон учун "Пахтакор" бегона эмас. 2012 йилда «шерларни» бошқарган Деян Журжевичга ёрдамчилик қилган мураббий яна клубимиз билан бирга. Шу муносабат у клубимиз матбуот хизматига махсус интервью берди.\n- Дражен! «Пахтакор»га хуш келибсиз! Яна қачонлардир «Пахтакор»га қайтаман деб ўйлаганмидингиз?\n- Ишонасизми, менда доим қачондир Ўзбекистонга қайтаман деган фикр бўлган! 2012 йилда ҳамкасбим Деян Журжевич билан «Пахтакор»да фаолият олиб бордик. Кўп вақт давомида ҳамкорлик қилмаган бўлсак-да, «Пахтакор» ва Ўзбекистон ҳақида жуда илиқ таассуротлар қолган. Менга Тошкент шаҳри ёқади. Бундан ташқари, Самарқанд ва Бухорода бўлганман, бу шаҳарлар ҳам хотирамда ўчмас из қолдирган.\n- «Пахтакор»дан сўнг фаолиятингизни қаерда давом эттирдингиз?\n- «Шерлар»ни тарк этганимдан сўнг Сербияда ишладим. «Колубара» футбол клубида бош мураббий сифатида фаолият олиб бордим. Таъкидлаш лозимки, мазкур клубда анча катта ҳажмдаги ишни амалга оширдик, лекин афсуски клуб раҳбарияти алмашинуви оқибатида у ерни тарк этдим. Бундан сўнг, қадрдон клубим ҳисобланган Белграднинг «ОФК» жамоасига қайтдим ва бош мураббий ёрдамчиси вазифасини бажардим.\n- Сизда Ўзбекистон чемпионати, қолаверса «Пахтакор» ўйинларини кузатиш имконияти бўлдими?\n- Ҳа, албатта. 2012 йилда жамоа мамлакат чемпиони унвонини қўлга киритганида жуда хурсанд бўлдим. Ўтган йили Туркияда бўлиб ўтган ёшлар ўртасидаги жаҳон чемпионатини ҳам кузатиб бордим. Таъкидлаш лозим, чемпионат доирасида Ўзбекистон терма жамоаси анча мазмунли ва савияли ўйин кўрсатди. Айниқса, терма жамоангиз асосини мен ишлаган «Пахтакор» жамоаси ўйинчилари ташкил қилганидан хурсанд бўлдим.\n- Фаолиятингизни «Пахтакор»да давом эттиришингизнинг асосий сабаблари нимада?\n- Биринчидан, клуб инфратузилмаси. Бу ерда барча иш яхши йўлга қўйилган. Иккинчидан, жамоада ёш ва иқтидорли футболчиларнинг кўплиги. Ишонасизми, жаҳоннинг кўплаб мамлакатларида бўлганман ва ишонч билан айта оламанки, ўзбек футболчиларининг потенциали жуда юқори. «Пахтакор» жуда яхши академияга эга. Энг асосийси, жамоа асосий таркибини айнан мазкур академия тарбияланувчилари ташкил қиладилар.\nТуғилган санаси: 17.02.1966\nФутболчилик фаолияти : ФК «Сутеска», ФК «Пролете», ФК "Жиангсу" (Хитой), ОФК (Белград), ФК «Рад», ФК «Младость».\nМураббийлик фаолияти: ФК «Хайдук» (ассистент ), ФК «Окад» (ассистент), ФК ОФК (Белград) (ассистент), «Пахтакор» (ассистент), ФК "Колубара" (бош мураббий), ОФК (Белград) (ассистент).


Қамчиқ довонидаги ҳалокатда вазир ўринбосарининг рафиқаси ва қизи ҳалок бўлган\n28 май 2022, Тошкент вақти: 09:15\nҚамчиқ довонида янги йил оқшомида Ўзбекистон Сув хўжалиги вазири ўринбосарининг машинаси жарликка қулаган. Оқибатда машина ичида бўлган амалдорнинг рафиқаси ва қизи ҳалок бўлган.\nВазир ўринбосарининг ўзи тан жароҳатлари билан шифохонага ётқизилган.\nИжтимоий тармоқларда тарқалган суратларда "Chevrolet Gentra" русумли автомобил чуқурликка қулагани акс этган.\nНаманган вилоят ИИБ ахборот хизмати ҳалокат сабаблари ўрганилаётганини маълум қилди.\nХабарларга кўра, вазир ўринбосари оиласи билан Тошкентдан Наманганга янги йилни нишонлашга кетаётган бўлган.


Mozilla Firefox’нинг 36-версияси ўзбек тилида ҳам чиқарилди - Zamin.uz\n16:24 / 26.02.2015\nMozilla Firefox’нинг 36-версияси ўзбек тилида ҳам чиқарилди\nMozilla Firefox браузерининг 36-версияси ўзбек тилида чиқарилди. Бу ҳақда дастурни уч йил давомида таржима қилган таржимон Акмал Хушвақтов ўз блогида маълум қилган. деб ёзади Kun.uz.\nБу ҳақда Mozilla сайтида ҳам ахборот берилган, хусусан унда Firefox’нинг янги версиясида, HTTP/2 протоколида ишлай олиш ва “ёпиштирилган” табларни синхронизация қилиш хоссаларидан ташқари ўзбек тили ҳам қўшилгани қайд этилган.\n“Назаримда таржималар жуда ёмон чиқмаган, [баъзи] хато кетган жойи бор, янги сўзлар қўшилган ва улар ҳали ўзбек тилига ўгирилмаган. Аниқроғи, мен хабарсиз қолибман. Кейинги версияларда ўзбек тилида кўрасиз”, – деб ёзади таржимон.\n“Қисқаси, ўзбекча Mozilla Firefox керак деб ўйлайман. Шунчаки, фақат интернетни кўриш эмас, ундан фойдаланишни осон қилиш учун ҳам ўзбек тили бўлгани яхши, деб ўйлайман”, – дея қўшимча қилади Акмал Хушвақтов.\nМаълумот учун, Mozilla Firefox браузерининг 36-версиясини бу ерда кўчириб олиш мумкин. «Замин» янгиликларини «Вконтакти»да кузатиб боринг\nЯнгиликлар » Технология » Mozilla Firefox’нинг 36-версияси ўзбек тилида ҳам чиқарилди


Тиниб-тинчимагур одамлар... Дарахтларни қучоқлаш бўйича биринчи...\n11.08.2020 14:18 0 1853\nДарахтларни қучоқлаш бўйича биринчи жаҳон чемпионати Финляндиянинг Лапландия деган жойида бўлиб ўтади, дея хабар берди «Visit Levi» сайти.\nМусобақаларда тўққизта давлат — Финляндия, АҚШ, Австралия, Эстония, Германия, Италия, Малайзия, Россия ва Шотландия вакиллари иштирок этишади. Қатнашувчиларнинг бари Левида истиқомат қилишмоқда.\nМусобақалар уч босқичда ўтказилади. Биринчи босқичда иштирокчилар саккиз дақиқа ичида энг кўп дарахтни қучоқлаш бўйича беллашадилар. Бунда ҳар бир дарахтни камида 5 сония қучоқлаб туриш талаб этилади. Сўнгра спортчиларнинг дарахтларни нақадар самимий қучоқлагани баҳоланади. Учинчи босқич «фристайл» деб аталади. Бу иштирокчиларнинг дарахтларни қучоқлаш жараёнига қанчалик ижодий ёндашишига аҳамият берилади. Бунинг учун бир дақиқа вақт ажратилади.\nТашкилотчилар масофадан туриб мусобақада қатнашишни ҳам таклиф этишяпти. Хоҳлаган одам дарахтни қучоқлаб расмга тушиши, «TreeHugging» хэштегини қўйиши, кўпгина смартфонларнинг компас функцияси ёрдамида аниқлаш мумкин бўлган дарахтнинг географик координаталарини белгилаши ҳамда нима учун айнан шу дарахтни танлаганини изоҳлаб юбориши мумкин.\nАризалар 29 августгача қабул қилинади. Мусобақанинг ўзи эса 22 август куни чошгоҳда Леви шаҳрида Халипуу ўрмонида бўлиб ўтади.\nжаҳон чемпионати Финляндия дарахт қучоқлаш\nКоронавирус 19/08, 23:10\nФинляндия чегараларини 24 августдан яна ёпяпти\nТехнология 03/08, 19:06\nТадбиркорлик бўйича жаҳон чемпионати энди Ўзбекистонда!


Муқаддас қадамжолар, тарихимизни илмий асосда ўрганиш вазифаси қўйилди\nПрезидент Шавкат Мирзиёев Халқаро бахшичилик санъати фестивалининг очилиш маросимида иштирок этиш учун 6 апрель куни Сурхондарё вилоятида бўлди. Давлатимиз раҳбари ташриф доирасида Термиз яқинидаги Султон Саодат ёдгорлик мажмуасини зиёрат қилди, мажмуада маҳаллий ва хорижий зиёратчилар учун қулай шароит яратиш, уни янада обод қилиш бўйича кўрсатмалар берди.\nЎзбекистон мусулмонлари идораси раиси, муфтий Усмонхон Алимов Султон Саодат ёдгорлик мажмуасининг мусулмон оламида тутган ўрни хақида ЎзА мухбирига эксклюзив интервью берди:\n– Бисмиллоҳир роҳмонир роҳийм. Оллоҳга беадад шукроналар бўлсинки. юртимизга жуда ҳам улуғ неъматлар, тинчлик-осойишталикни берди. Бугун Президентимиз раҳбарлигида мамлакатимизда барча соҳаларда катта катта ислоҳотлар амалга оширилмоқда. Хусусан, диний соҳада ҳам. Улуғ алломалар, маърифатпарвар зотлар мангу қўним топган жойларни обод қилишга катта эътибор берилаяпти. Давлатимиз раҳбари Сурхондарё вилоятига ташрифлари доирасида Султон Саодат ёдгорлик мажмуасини зиёрат қилди.\nБу мажмуада Пайғамбаримиз Муҳаммад (с.а.в)нинг қизлари Фотима онамизнинг бешинчи авлод набираси Ҳасан ал-Амир мангу қўним топган. Бу улуғ зот Термиз амирларининг султони бўлган.\nМанбаларда қайд этилишича, Ҳасан ал-Амир ўз яқинлари билан Самарқандга кўчиб келган. Бу ерда ўн йиллар яшаб маърифат тарқатиш, халқни бирдамликка чорлаш билан машғул бўлган. Шундан сўнг Балхга кўчади. У ерда бир муддат яшайди, тахминан 865 йилда Термизга қелиб, умрининг охиригага яшаб қолади.Шу ерда дафн этилади. Асрлар давомида у мўътабар зотнинг авлодлари учун ҳам маҳобатли мақбаралар қурилган.\nСултон Саодат, Саййидлар султони деган маънони англатади. Шунинг учун ҳам бу жойнинг мақоми улуғ, руҳонияти баланд. Кимки келиб зиёрат қилса, ўзига маърифат, улгу олади.\nЎз даврида буюк алломаларимиз, олимларимиз саййидларнинг дуоларини олганлар, уларга эъҳтиром кўрсатганлар. “Темир тузуклари”да қайд этилишича, Соҳибқирон Амир Темур Ҳиндистонга юришлари чоғида ҳамиша Термиз саййидлари хонадонида тўхтаб, меҳмон бўлгани қайд этилган. Саййидлардан бир қанчаси Соҳибқироннинг юришларида қатнашгани айтилган. Саййидлар ўз халқига Ватанига садоқатини изҳор қилган. Амир Темур ўз тузукларида мен саййидларни, илм-аҳлини ҳурмат қилар эдим, деган битикларини қолдирган.\nСултон Саодат зиёратгоҳи ободонлаштирилган бўлишига қарамай, бошқа зиёратгоҳларга нисбатан кам маълумот берилган. Бизнинг тарихмиз жуда бой. Лекин ўрганилмаган жиҳатлари кўп.\nПрезидентимиз бу муқаддас қадамжога ташриф чоғида ёшларимига тарихимизни илмий асосда тушунтириш, бу улуғ зотлар қандай ишларни амалга оширганликларини, Ватанига содиқлигини, илм-маърифатини ўрганиш юзасидан кўрсатма бердилар. Шу жойда қисқа муддатли ўқишларни ташкил қилишни таклиф этдилар. Унда ёшлар ва мутахассисларга тарихимиздан билим берилади.\nМана шундай улуғ зотларни йўлидан борсак, улар қолдирган маърифатни ўргансак юртимизда амалга оширилаётган ислоҳотларга ўз ҳиссамизни қўшган бўламиз.\nДругие материалы в этой категории: « Шавкат Мирзиёев Султон Саодат мажмуасини обод қилиш бўйича кўрсатмалар берди\tЗиёрат туризмида ҳамкорлик йўлга қўйилади »


Señor&Señorita дўконидаги акциялар ҳақида барча ҳақиқатлар\n12:07 / 26.08.2016\nSeñor&Señorita дўконида маҳсулот қийматининг 50 фоизини қандай қилиб қайтариб олиш мумкин? Бу ҳақида батафсил мақоламизда билиб олишингиз мумкин.\n2016 йилнинг 5 августида Señor&Señorita дўкони томонидан ташкил этилган “Ўз саёҳатингизни танланг!” акцияси иштирокчилари совғалар ўйналиш жараёнини ҳаяжон билан кузатишди. Дўконга ташриф буюрган ҳар бир меҳмон, айниқса танловнинг ҳаққонийлигига ишонмаганлар қимматбаҳо совғаларнинг омадли эгаларини аниқлаш маросими қанчалик адолатли ўтганига ишонч ҳосил қилишди.\n100 нафардан ортиқ ғолиблар комиссия аъзолари, меҳмонлар ва акция иштирокчилари ёрдамида аниқланди. Истаган шахс йиғилганларнинг кўз ўнгида лототрондан ғолиб номи ёзилган чиптани навбатма-навбат тортиш ҳуқуқига эга бўлди. Асосий совғалар – Таиланд, Малайзия ва Туркияга икки кишига мўлжалланган йўлланмаларнинг 5 нафар эгасини эса Ўзбекистонда хизмат кўрсатган актриса Саида Раметова танлаб бердилар. Тадбир меҳмонлари пойтахтнинг энг яхши лайв-бэндларидан бири “Кўк Чой” гуруҳининг ажойиб ижросидан баҳраманд бўлишди.\nSeñor&Señorita дўконининг туҳфалари шу билан чекланиб қолмайди. Ўзбекистон Республикаси Мустақиллигининг 25 йиллик байрами муносабати билан 2016 йилнинг 5 августидан дўкон маҳсулот қийматининг ярмини ҳадя ваучери кўринишида қайтаради. Қандай қилиб дейсизми? Масалан, сиз 500 000 сўмлик товар харид қиласиз ва сизга бошқа турдаги маҳсулотларни сотиб олишингиз учун 250 000 сўмлик ваучер тақдим қилинади. Тасаввур қилиб кўринг-а, нақадар ҳамёнбоп! Тасаввур қилдингизми? Энди эса дарҳол Señor&Señorita дўконига шошилинг, чунки акция тугашига жуда кам вақт қолди. Ҳа, айтганча - дугоналарингизни чақиришни унутманг! Зеро бу дўконда ҳақиқатдан ҳам ҳамёнбоп харидларни амалга оширасиз.\n“Биз сизга хариднинг 50 фоиз қийматини қайтариб берамиз!”акциясида 100дан ортиқ маҳсулот турлари иштирок этмоқда. Уларни сотиб олар экансиз, совға сифатида Señor&Señorita дўконида 1000 хил товар харидида фойдаланиш мумкин бўлган ваучерни қўлга киритасиз.\nДўкондаги маслаҳатчиларимиз қайси товарларни харид қилганингизда ҳадя ваучерига эга бўлишингиз мумкинлиги ҳақида бажонидил маълумот беришади. Ҳақиқий фойдали харидлар Señor&Señorita дўконида! Ишонмайсизми? Унда дўконга келиб, бунга ўзингиз ишонч ҳосил қилинг!\nАкция тафсилотлари билан Señor&Señorita дўконининг Facebook’даги расмий саҳифасида танишинг ёки +998 71 202 77 00 рақамига қўнғироқ қилиб,билиб олинг. Шу билан бирга Señor&Señorita аёллар журналида машҳур инсонлар ҳаёти ҳақида қизиқ маълумотларни ўқишингиз, қизиқарли тестлардан ўтишингиз, яқинларингизни янги мазали таомлар билан хурсанд қилишингиз мумкин.\nТоварлар миқдори чегараланган.\nДўкон манзили: Қоратош, 11 А. MEDIAPARK савдо маркази, 2-қават\nМўлжал: Ўзбекистон Банклар Ассоциацияси. “Бунёдкор” метро бекати. Самарқанд Дарвоза томонга юрилади\nИш тартиби: душанбадан пайшанбагача – соат 10:00 – 20:00, жумадан якшанбагача 10:00 – 22:00.\nАнгорга китоб дўкони керакми ёки ароқ дўкони? — Туман мутасаддилари қай бирини танлашмоқда?\n18:30 / 16.09.2018\nТошкентдаги дўкон ва ресторанлар 23:00дан кейин ишлаш учун рухсатнома сотиб олиши мумкин бўлади\n17:45 / 20.08.2018\nАҚШда яшовчи шахс «Самарқанд бурғу асбоби»нинг 35 фоиз акцияси эгасига айланди\n16:39 / 03.08.2018


18-07-2016 | 16:09\nZAMIN.UZ / LIFE STYLE / 18 Июл 2016 года645\nБританияда чоп этиладиган The Lancet журналининг ёзишича, ҳозирга келиб семизлик очликдан кўра жиддийроқ муаммога айланган.Бугунги кунда дунё аҳолисининг қарийб 30 фоизи ёки 2,1 миллиарддан ортиғи ортиқча вазнга эга ёхуд семизликка чалинган. Бу эса тўйиб овқат емайдиганлар сонидан деярли 2,5 баравар кўпроқдир. Эндиликда семизлик ўлим ҳолатларининг 5 фоизига сабаб бўлмоқда.Журналда таъкидланишича, семизлик соғлиқни сақлаш соҳасининг муаммоси бўлибгина қолмай, жаҳон иқтисодиётига таҳдид ҳамдир. Семизлик йилига тахминан 2 триллион долларга (жаҳон ялпи ички маҳсулотининг 2,8 фоизи) тушмоқда. Чекиш ёки қуролли зўравонлик, уруш ва терроризм келтирадиган иқтисодий зарар ҳам деярли шунчага тенг.Афтидан, муаммо тобора чуқурлашиб бормоқда. Агар ҳозирги вазият сақланиб қолса, дунёда катта ёшдаги аҳолининг ярми ортиқча вазнли ёки семизликка чалинган бўлади. Жаҳон соғлиқни сақлаш ташкилоти бош директори Маргарет Ченнинг айтишича, шу пайтгача бирорта ҳам мамлакат семизлар сонини ортга қайтаришга муваффақ бўлмади.Глобал эпидемия фақатгина ривожланган мамлакатларга хос эмас. Иқтисодиёти ривожланаётган мамлакатлар қашшоқликдан қутулиши билан фуқаролари семира бошламоқда. Ҳозир семиз кишиларнинг 60 фоиздан ортиғи ривожланаётган мамлакатларда яшамоқда: саноатлашиш ва шаҳарлашувнинг жадал тус олиши даромадларнинг ошишига, бу эса ўз навбатида истеъмолнинг ортишига олиб келмоқда. Масалан, Ҳиндистон ва Хитой шаҳарларида семизлик қишлоқдагидан 3-4 баравар кўпроқ учрайди.\nЎқишни тавсия қиламиз Инсон капитали ва миллий қадриятлар


Маймунжон, малина ва олча энди уруғсиз ва данаксиз - АҚШ селекционерлари бу борада изланишмоқда • EastFruit\nБош саҳифа › Янгиликлар › Маймунжон, малина ва олча энди уруғсиз ва данаксиз — АҚШ селекционерлари бу борада изланишмоқда\nМуаллиф: EastFruit 6 Дек 21 4 Дек 21 095\nШимолий Каролина (АҚШ) даги Pairwise компанияси CRISPR ген-таҳрирлаш технологиясидан фойдаланиб, резаворлар истеъмолчи ва етиштирувчи учун жозибадор бўлишини таъминлаш мақсадида маймунжон ҳамда қора малина ДНКсини ўзгартиришга ҳаракат қилишмоқда.\nСелекционерлар ўсимлик структурасини яхшилаш, резаворлар янада қулай бўлишини таъминлаш учун уруғларни йўқ қилиш, самарали ва хавфсиз ҳосил олиш учун буталардаги тиканларни олиб ташлашни мақсад қилишган, деб ёзмоқда «АгроБизнес«.\nМаймунжон ва малинага талаб тобора ортиб бормоқда, бироқ, ушбу турдаги резаворларни кўпчилик истеъмол қилишига тўсқинлик қилувчи сабаблар мавжуд. Фермерлар учун эса маҳсулот етиштириш, жумладан, уруғлар, қисқа муддатли сақлов, маҳсулот таъми ва тузилишининг консистенцияси йўқлиги муаммодир. Баъзи ҳолларда фермерлар энг яхши таъмли резаворлардан воз кечиш эвазига ҳосилни осон йиғиб олишга муваффақ бўлишмоқда.\nPairwise компанияси 2018 йили маймунжон ва унчалик таниш бўлмаган қора малина устида иш бошлаган эди. Компаниядагиларнинг таъкидлашича, ушбу мевалар таркибида антоциан миқдори баланд ва голубикадан беш-олти баравар кўпроқ антиоксидантлар мавжуд. Қўшма Штатларга Туркиядан келтирилган қизил малинадан фарқли ўлароқ, қора мевали навлар Шимолий Америкада бугун пайдо бўлган. Қора малинанинг уруғи кўпроқ, меваси қаттиқроқ ва бошқача таъм хусусиятига эга.\nШунингдек ўқинг: Олхўри ва ўрик дурагайлари – испан селекционерларидан янги мевалар линияси (фото)\nТакомиллашган резаворларнинг чакана савдоси жорий ўн йиллик ўрталарига режалаштирилган.\nЮқорида айтилганидек, Pairwise компанияси CRISPRдан фойдаланади, бу жараёнда у геномнинг кетма-кетлигини олиб ташлаши ёки ўзгартириши мумкин, шунда маълум бир хусусият пайдо бўлмайди ёки керакли хусусият янада аниқлашади. Генетик модификациядан фарқли ўлароқ, ўсимликка янги ДНК-материали қўшилганда аввалдан мавжуд хусусиятларга ўзгартириш киритилади.\nРезаворлардан ташқари, компания тадқиқотнинг турли босқичларида бўлган бошқа маҳсулотлар устида ҳам ишламоқда. Ўзгартирилган япроқли кўкат 2022 йилда турли тадбирлар доирасида истеъмолчиларга таништирилади, 2023 йилда эса кенгроқ миқёсдаги савдо режалаштирилган.\nОлчани данагидан халос қилиш – компаниянинг кўп йиллик ғояларидан бири – дарахт ўсиши ва мевага кириши учун вақт керак бўлгани боис, бу иш кўпроқ вақт талаб этмоқда.


30244 Ўқиш режими + -\n«Муслимаат.уз» аёл-қизлар сайти яна бир хайрли ишни амалга оширди. Сайт ходималари тегишли жойга мурожаат қила-қила муносиб жавоб ололмаган онага ёрдам қўлини чўзишди.\n19 ёшли коллеж талабаси Наргиза Шерматованинг онаси Дилфуза Шерматова қизининг бошқа динга кириб кетишининг олдини олиш мақсадида Ислом дини таълимотини қаердан олиш мумкинлигини ифодалаб мактуб ёзади ва тегишли ташкилотларга мурожаат қилади. Аммо ҳеч ижобий жавобни қўлга киритолмагач, охир-оқибат «Муслимаат.уз» сайти ҳақида эшитиб қолади.\nСайт ходималари бу жонкуяр онанинг мактуби билан танишиб, дил сўзларини-ю истак-хоҳишларини эшитиб, чин кўнгилдан ёрдам беришга тайёр эканликларини билдиради.\nШундай қилиб, она ва бола «Муслимаат.уз» сайти қошида ўзларини қизиқтирган саволларга жавоб олиб, энг тўғри ва сўнгги дин Ислом ҳақида батафсил билиб олишди ҳамда ўзга динни ихтиёр қилаётган қиз нотўғри йўлдан қайтарилди, унга бу борада ётиғи билан тушунча берилди.\nМаълум бўлишича, Наргиза русча таълим олган, эшитиб, гапира олмайди. Аммо гўзал хаттот ва рассом. У ўқиш жараёнида динга қизиқиб қолади ва онасидан черковга бир марта бориб, Худо ҳақида маъруза эшитиш учун рухсат сўрайди. Аммо она унинг мусулмон эканини ва бунга асло рухсат бермаслигини айтади. Қиз эса ўртоқларидан тўрт киши аллақачон христиан динини қабул қилганини ва улар уни ҳам шу динга тарғиб қилаётганини билдиради. Бундан қўрқиб кетган она дарҳол чора қидира бошлайди. «Ахир, ўз дини (Ислом дини) ҳақида батафсил маълумотга эга бўлмаган шахс, албатта, бошқасига йўл қидиради-да, чунки унда бўшлиқ мавжуд», дея фикрига изоҳ беради она.\n«Бундай оналар кўпайса ва ёшлар диний билим олиши учун шароит қилиб берилса, ким ҳам ўзга динни хоҳлайди, ким ҳам жангарилар сафига қўшилади ёки қайси ёш йигит-қиз беҳаёлик йўлини тутади?! Агар болаларимиз мусулмонлигининг моҳиятини тушунишса, жамиятимиз бундан-да гуллаб-яшнашига ишонаман. Сабаби чинакам мўмин-мусулмон фақат олға интилади, ўз устида тинмай ишлайди, жамиятга, юртга ва одамларга фойдам тегсин, дейди, айб-хато қилишга, бировнинг ҳаққига хиёнат этишга жуда эҳтиёт бўлади. Фарзанди борасида шунчалар жон куйдираётган бундай оналарга таҳсинлар айтамиз», деб фикр билдиради Наргизага ва унинг онасига чин кўнгилдан хайрихоҳ бўлган таниқли адибамиз Гулбаҳор Абдуллоҳ қизи.\nШоира, шунингдек, христиан динига кириб кетган Наргиза Шерматованинг бошқа ўзбек тенгдошлари бу қизиқувчан ва илмга чанқоқ қиз туфайли яна Ислом динига қайтишига катта умид билдирмоқда.\nЗуҳра Ҳамдамова, журналист\n07:00 / 23.08.2019 2027\n«Жаннат райҳонлари»га озор берманг Инсониятга фарзандни неъмат қилиб берган Ҳақ субҳанаҳу ва давоми...\n05:43 / 14.03.2017 2692\n11:50 / 17.03.2017 2789\n03:04 / 17.09.2018 1072


Ёруғлик кўринмаяпти, лекин...\nАҚШ давлат котибининг ёрдамчиси Ричард Баучернинг ўтган ҳафтада Тошкентга қилган сафари ҳам “Зарафшон-Newmont” қўшма корхонасининг Ўзбекистонда қолишини таъминламайдиганга ўхшайди.\nРасмий Тошкент “Зарафшон-Newmont”нинг маълум миқдордаги тилласи ва бошқа мулкини гаровга олгани, унга бир неча ўн миллион доллар миқдорида солиқ юклагани ва солиқ имтиёзларидан маҳрум этганидан сўнг компания раҳбарияти Ўзбекистонда ишни давом эттиришга кўзи етмайдигандек кўринмоқда.\nҲозир “Зарафшон – Ньюмонт” мамлакатдан тилла экспорт қилишни тўхтатган. Европа тикланиш ва тараққиёт банки ҳам компаниянинг 14 миллион АҚШ доллари миқдордаги ҳисоб рақамини музлатишга мажбур бўлган.\nГарчи кузатувчилар АҚШ давлат котибининг ёрдамчиси Ричард Баучернинг Тошкентга сафари АҚШ сармоядорларининг аҳволини яхшилаши, Андижон воқеаларидан кейин дарз кетган Ўзбекистон-АҚШ муносабатларини илиқлаштиришини тахмин қилган бўлса-да, бу умидлар ҳозирча умидлигича қолмоқда.\nР.Баучернинг президент Ислом Каримов билан учрашувдан кейин айтган қуйидаги гаплари умидлар оқланмаганига яна бир далил бўлиши мумкин.\n“Биз Американинг Ўзбекистондаги компаниялари билан узвий алоқаларни сақлаб турибмиз. Бу компаниялар учун мамлакатда иш олиб бориш тобора қийин бўлмоқда ва фикримча, маҳаллий ҳукуматнинг бу борадаги янги қарорларидан бошқа инвесторлар ҳам тегишли хулоса чиқаряпти. Шу боис, назаримда бу ишларда имкон қадар эҳтиёт бўлиш ва адолатга риоя қилиш керак”, - деганда Р.Баучер аҳвол ўзгаришига умид камлигига ишора қилгани кўриниб турибди.\nШунга қарамай, “Озодлик” мухбири билан суҳбатда бўлган “Зарафшон – Нюмонт” қўшма корхонаси бош директори вазифасини бажарувчиси Виктор Клепинин вазият барқарорлиги, ишлаб чиқариш давом этаëтганини маълум қилди.\n“Суднинг солиқ тўғри тўланмагани тўғрисидаги қароридан сўнг бу масала билан ҳозир солиқ қўмитаси шуғулланяпти. Текширув ишлари қонун доирасида олиб бориляпти. Агар суд ҳақиқатдан ҳам бизнинг солиқ пулини тўлашимиз ҳақида қарор қабул қилса, тўлаймиз”, - деди В.Клепинин.\nҚўшма корхонанинг бир ходими ҳам айни пайтда иш тўхтамагани, маошлар бериб борилаётганини билдирди.\nБир муддат аввал олтин қазиб олиш бўйича дунëда иккинчи ўринда турадиган “Newmont” компанияси “Зарафшон-Ньюмонт” қўшма корхонасидаги 50 фоизлик улушини сотувга қўйиши мумкинлигини хабар қилинганди.\nШу йилнинг апрель ойида Россиянинг “Интеррос” холдинг ширкати “Зарафшон-Ньюмонт”га қизиқиш билдираётгани ҳақида хабарлар тарқалган эди.\nБироқ “Интеррос” компанияси ходими яқинда “Озодлик”ка берган интервьюсида айни пайтда бу қизиқишлар ўз-ўзидан йўқолганини айтди.\n“Компания директорлари кенгашида “Зарафшон-Ньюмонт” қўшма корхонаси улушини сотиб олиш ҳақидаги режалар бекор қилинди. Бунга анча бўлди. Ҳаттоки веб сайтимизда ҳам бу ҳақда ëзилган. Бунга ҳеч қандай изоҳ йўқ. Лойиҳани кўриб чиқишди. Натижада эса у кераксиз, деб топилди. “Интеррос” “Зарафшон-Ньюмонт” билан ҳамкорлик қилмайдиган бўлди”, - деган эди “Интеррос” ходими.\nАмериканинг “Newmont Mining” компанияси, Ўзбекистон Геология ва минерал ресурслар давлат қўмитаси ва Навоий кон-металлургия комбинати ўртасида чиқиндилардан олтин ажратиб олиш ва “Зарафшон-Ньюмонт” қўшма корхонаси тузиш ҳақида 1992 йил 16 январда келишувга эришилган ва ширкат 1995 йилда ишга тушган эди.


Испания солиқ идоралари Роналду иши бўйича текширув бошлади » Ўзбекистон янгиликлари – Zamin.uz\nИспания солиқ идоралари Роналду иши бўйича текширув бошлади\nИспания молия вазирлиги «Реал» ҳужумчиси Криштиану Роналдуни солиқлардан бўйин товлагани ҳақидаги хабарларни ўрганиб чиқади ва суриштирув ўтказади. Бу ҳақда AS нашри Испания Молий ишлари бўйича давлат котиби Хосе Энрике Фернандес де Мойига асосланиб хабар берган.\nУ португалиялик футболчига нисбатан олиб бориладиган суриштирув адолатли ва холис бўлиши ҳамда профессионал тарзда олиб борилиши ҳақида гапирди.\n«Испания солиқ идораларида ҳақиқий профессионаллар ишламоқда. Бу суриштирув Испаниянинг бошқа ҳар қандай фуқаросига нисбатан олиб бориладиган иш каби ўтказилади», деган Мойя.\nАввалроқ, Германиянинг Spiegel нашри Мендеш ишлаб чиққан схема бўйича Роналдунинг 150 млн евро солиқни яширгани ҳақида хабар қилганди.\nШунингдек, немис нашрининг тахмин қилишича, бу схемага кўра, Моуриньо ҳам 12 млн евро миқдордаги солиқни яширишда иштирок этган.\n2009 – 2014 йиллар давомида Роналду Британия Виргинияси оролларида рўйхатдан ўтказилган Tollin компанияси орқали 74,8 млн евро даромадни ўтказган ва Испания хазинасига фақат қисман солиқ тўлаганлиги ҳақида айтилган.\nТеглар: ўтказилган оролларида давлат бошқа ишлари ҳам\n15:19 Криштиану Роналду «Реал» майдонидаги 424 дақиқалик голсиз сериясига дубл орқали барҳам берди\n13:37 Пике Испания термасидан кетмоқчилигини айтди


Ижтимоий тармоқлардаги бир нечта мурдалар акс этган видеога изоҳ берилди - UzNews.uz\nБир неча кун аввал ижтимоий тармоқларда йўлак бўйлаб мурдалар ётган шифохона акс этган видео тарқалган эди.\nИжтимоий тармоқлардаги бир нечта мурдалар акс этган видеога изоҳ берилди. “Ҳудуд” ёшлар информацион дастурида мазкур видеотасвирнинг Республика Патологик анатомия марказида суратга олингани ҳақида маълум қилинди.\nАслида 28 июнь куни тасвирга олингани айтилаётган мазкур видео марказнинг магистр ва ёш санитарлари томонидан олинган.\n“28 июнь куни Россиядан чартер рейсида “Груз-200” кўринишида 16 та мурда келган эди. Мурдаларнинг барчаси махсус қутиларда келган. Биз яшикларни очиб кўриб, ювиб, тозалаб, тикадиган жойини тикиб, дезинфекциялаб, кафанлаб қариндош уруғига беришимиз керак”, – дейди марказ вакили.\nВакилнинг айтишича, асли бу видео хоразмлик талабалар томонидан тасвирга олинган бўлиб, оиласига қаерда ишлаётганини кўрсатиш учун бўлган. Шундан сўнг видео 18 июль куни хоразмликлар орқали ижтимоий тармоқларда тарқалиб кетган.


Ким чиройли: Мелания Трампми, Иванка Трамп?\n22 ßíâàðü 2017 13:31 1698\nАҚШ президенти Дональд Трампнинг давлат тепасига келиши унинг оиласига бўлган эътиборни янада оширгани тайин. Матбуотда улар ҳақида кўп ёзишмоқда. Инаугурация маросимидан сўнг ўтган базмга ажойиб қиёфа ва либосда ташриф буюрган Иванка Трамп ўзига эътибор жалб этиш борасида АҚШнинг биринчи хоними Мелания Трампдан ҳам ўзиб кетди. Бизнес, мода соҳаси ва ёзувчиликда ёрқин муваффақиятларга эришган президентнинг 35 ёшли қизи Иванка Carolina Herrera муаллифлигидаги либоси ила баллга ташриф буюриб мухисларини хайратда қолдирди.\nШуни таъкидлаш ўринлики, Иванка Трамп АҚШнинг энг кўзга кўринган аёлларидан ҳисобланади. У ўзига либос танлашда классикага урғу беради ва замонавий дизайн ютуқларидан фойдаланишдан қўрқмайди. Шу боис у кийган ҳар қандай либос тезда оммалашиб кетади. Кўпчилик уни “янги қиролича” дея эътироф этмоқда. Албатта бу борада у ишонганларини уялтириб қўймайди. Иванка иқтидорли тадбиркор бўлиш билан бирга намунали оила бекаси ҳамдир. У 2009 йилда миллионер Жаред Кушнерга турмушга чиққан. Турмуш ўртоғи миллиардер Чальз Кушнернинг ўғли бўлиб, New York Observer газетаси бош муҳаррири ҳисобланади. Уларнинг уч нафар фарзандлари бор.


Нукусда замонавий спорт мажмуаси фойдаланишга топширилди ФОТОГАЛЕРЕЯ / Olamsport.com\n10:12Хосе Антонио Рейес ҳалок бўлган ЙТҲ сабаби маълум бўлди\t0 09:51Fed Cup саралаш турнири ҳам номаълум муддатга қолдирилди\t0 09:26Ретро! Салим Абдувалиев ва спорт юлдузлари. 2004 йилнинг энг яхшиларини тақдирлаш маросимидан ФОТОРЕПОРТАЖ\t0 09:04Хабиб жонли эфирида Макгрегорга "борт" берди + ФОТО\t0 08:42Коронавирусга чалинган “Ланс”нинг собиқ дарвозабони вафот этди\t0 08:16Берреттини Red Bull билан шартнома имзолади\t0 07:49Хабиб: UFC жанг манзилини айтсин, мен етиб бораман!\t1 07:26Рожер Федерер 2021 йилги режалари билан ўртоқлашди\t0 07:08"Реал" афсоналаридан бири вафот этди\t0 22:47Конор Макгрегор: Хабиб қўрқди ва ҳисобни Фергюсон фойдасига ўзгартирди - 2:3!\t10 20:26Ўзбекистонда коронавирус инфекциясига чалинган беморларнинг яна 13 нафари бутунлай тузалди\t0 20:02Сон Хён Мин барибир ҳарбий хизматга борадиганга ўхшайди\t0 19:38ЎзДЖТСУ ходимлари “Меҳр-шафқат ва саломатлик” жамоат фондига маблағ ўтказишди\t0 19:11Тошкент вилояти жисмоний тарбия ва спорт бошқармаси хайрли ишга бош бўлмоқда\t0 18:42Жисмоний тарбия ва спорт аҳолининг умр кўриш ва меҳнатга лаёқатлилигини оширишади\t0\n11 дек 16:37\nНукусда замонавий спорт мажмуаси фойдаланишга топширилди ФОТОГАЛЕРЕЯ\nТеглар : ҚорақалпоғистонБолалар спортиНукус\nШу муносабат билан спорт мактабининг тантанали очилиш маросими ўтказилди. Маросимда Қорақалпоғистон Республикаси Жўқори Кенгаши раиси М. Ерниязов, Нукус шаҳар ҳокими П. Торешов, жамоатчилик вакиллари, спорт фахрийлари иштирок этиб, мураббий ва спортчиларни янги замонавий спорт мактабининг фойдаланишга топшрилиши билан самимий қутладилар.\nРекнструкция ишларини олиб бориш учун давлат бюджетидан 9 миллиард 618 миллион 531 минг сўм маблағ ажратилган бўлиб, қайта таъмирлаш ишларида югуриш майдончалари резинали қопламалар билан, футбол, волейбол майдончалари эса терафлекс спорт репуломи билан қопланди.\nБундан ташқари мураббий ва шуғулланувчилар учун кийиниш, чўмилиш хоналари ва ошхона янгидан замон талабларига мос равишда қайта таъмирланди. Ҳозирги кунда спорт мактабида 58 тренер-ўқитувчи ва 1547 нафар спортчи ўз фаолиятини олиб бормоқда.\nСпорт мактаби спортчилари 2019 йилда Жаҳон, Осий ва Ўзбекистон чемпионат ҳамда кубокларида 40 та олтин, 39 кумуш, 49 бронза медаларини қўлга киритган.


23:00 / 26.07.2016\nХалқаро қиличбозлик федерацияси раҳбари Алишер Усмонов ХОҚнинг Россия спортчилари юзасидан чиқарган қарорига муносабат билдирди. Кеча Россия спортчиларининг Рио Олимпиадасига қатнашишларига расман рухсат берилган эди.\n«Допинг истеъмол қилган ва қўлга тушган спортчилар халқидан, ватанидан ва бутун спорт жамоатчилигидан кечирим сўраши керак. Улар бутун мамлакатни шарманда қилишди.\nТоза спортчилар эса оқланиши ва уларнинг ҳеч қандай айби йўқ экани оммавий эълон қилиниши керак. Менга қолса, допинг тест вақтида арбитраж суди вакиллари ҳам қатнашишсин. Шунда ҳаммаси аниқ бўлади»,- дейди Усмонов.


Ассалому алайкум ravza.uz сайтига ташриф буюрувчилар! Янги тонг муборак бўлсин. Ушбу тонги яхши ният ила қарши олинг ва ушбу кунда барча тилакларингиз амалга ошсин. Кайфиятингиз доимо аъло ва яқинларингиз бахтига соғ-саломат бўлинг.\nБугун Пайшанба, ҳафтанинг тўртинчи куни.\nМелодий сана: 2019 йил.\nМай ойининг 09-куни.\nҲижрий сана: 1440 йил.\nРамазон ойининг 04-куни.\nҚиём: 12:05-12:15 гача\nЭслатма: Қиём вақтида намоз ўқиб бўлмайди\n+33 ...+18: Жойларда булутли\nНамлик: 31 %\nШамол: Шимолий-шимоли-шарқий, 2 м/с\nБосим: 758 мм сим.уст\nҚуёш чиқиши: 05:03\nҚуёш ботиши: 19:18\nРамазон ойининг 04-куни\nмилодий 1664 йил 12 апрелда (ҳижрий 1074 йил 4-Рамазон) Усмонийлар давлати ерига рухсатсиз қалъа қурган Олмонияга қарши муҳораба бошланди.\nДавлатимиз раҳбари 2018 йил 9-май дастлаб Хотира майдонига ташриф буюриб, Мотамсаро она ҳайкали пойига гулчамбар қўйди. Иккинчи жаҳон урушида жон фидо қилган юртдошларимиз хотирасига ҳурмат бажо келтирди.


Замонавий инсонларнинг пайдо бўлиш сабаби маълум қилинди | Бир пиёла чой\n← Ходимлари Тошкентда доимий прописка олиши мумкин бўлган 59 ташкилот ва компания. Тўлиқ рўйхат\nШайтон: «Мен шогирдингизман, хоним!!!» →\nЗамонавий инсонларнинг пайдо бўлиш сабаби маълум қилинди\nБир неча юз минг йил аввал Эфиопияда юзага келган вулқоннинг юқори фаоллиги инсон эволюциясига таъсир кўрсатган бўлиши мумкин. Бундай хулосага Уильям Хатчинсон (William Hutchison) бошчилигидаги Оксфорд университети геологлар гуруҳи келди, деб хабар беради Nature журнали.\nТадқиқотчиларнинг кўрсатишича, вулқонлар Шарқий-Африка водийсида уйғонган. Ушбу водийнинг бир қисми айнан Эфиопия ҳудудига киради. Шу билан бир қаторда, қитъанинг аста-секин бўлиниши магма даражасининг ошишига хизмат қилади.\nГеологлар узунлиги 200 километр келувчи Эфиопиядаги рифт қисмида юз берган вулқон отилиши тарихини тикладилар. Бунинг учун улар Алуто ва Корбетти вулқонларини ўрганиб чиқиб, жинслар ёшини радиоуглерод таҳлили ва аргон изотопларининг тахминий пайдо бўлиш даврини тиклаш ёрдамида аниқлади. Бу маълумотлар бошқа икки вулқон рифтлари тадқиқотидан олинган маълумотлар билан бирлаштирилди.\nМаълум бўлишича, 320-170 минг йил аввал бу қисмда жуда ҳам кучли вулқон жараёнлари юз берган. Геологларнинг баҳолашича, вулқон отилиши одатдагидан кўра беш маротаба кўпроқ кузатилган. Бу инсоннинг ҳудудга 200 минг йил аввал келиши билан бир даврга мос тушади. Вулқон фаоллиги Homo sapiense томонидан эгалланган майдонларда жиддий экологик ўзгаришларга сабаб бўлиб, бу турнинг эволюциясига ҳам таъсир кўрсатгани аниқ.


ДТМ сайти техник носозликка учрадими? - UzNews.uz\nБугун соат 15:00 дан абитуриентлар мандат жавобларини кўриш имконияти ваъда қилинган эди.\n2020–2021-ўқув йили учун олий таълим муассасаларининг бакалавриат таълим йўналишларига кириш тест синовлари бўйича танлов натижалари 25 сентябрь куни 15:00 да Давлат тест марказининг расмий веб-сайтида эълон қилиниши маълум қилинган эди.\nБироқ ДТМ сайти айтилган вақтдан бери техник носозликлар кузатилмоқда – Марказ сайти ишламаяпти.\nҲозирча ДТМ томонидан вазиятга ҳеч қандай расмий муносабат билдирилгани йўқ. UzNews.uz мухбирининг ДТМ матбуот котиби билан боғланишга уриниши ҳам бесамар кетди.\nУшбу ҳолатга ЎзА бош директори ўринбосари Хушнуд Худойбердиев муносабат билдириб, тизимга катта юкланиш бўлаётгани сабабли, dtm.uz, abitur.dtm.uz сайтлари очилмаяпти ёки омади келганларга ўта қийинчилик билан очиляпти. Ҳозирча натижаларни кўришнинг имкони бўлмаяпти, дея хабар қолдирган.


Volkswagen машиналарини калитсиз очиш усули топилди\n16:52 / 12.08.2016\nБирмингем университетидаги олимлар гуруҳи 1995 йилдан бери ишлаб чиқарилган Volkswagen концерни таркибига кирувчи юз миллион автомобилнинг марказий қулфини масофадан бошқариш тизимида заифлик топди. Бу ҳақида Wired нашри маълум қилди.\nЭкспертлар сўнгги йигирма йил ичида чиқарилган Volkswagen концернининг барча русумлардаги автомобилларини қулфлаш тизимида қўлланиладиган тўртта криптографик калитни топишга муваффақ бўлишди. Бундан ташқари, олимлар тугмани босиш орқали брелокдан автомобилдаги узатгичга берилувчи сигнални "тутиш"ни ўрганиб олишди.\nОлимларнинг сўзларига кўра, калитдан сигнал "тутиш"даги қийинчиликлардан бири автомобиль ва ўғри ўртасидаги масофа ҳисобланади - у 300 фут 91 метрдан ошмаслиги керак.\nБундан ташқари, Бирмингем университети тадқиқотчилари HiTag2 криптографик схемаси қўлланиладиган автомобилларнинг марказий қулфларини очиб кириш усулини топишди. Бундай вазиятда автомобилга калитдан унга "бириктирилган" саккиз коддан бири узатилади.\nОлимларнинг маълум қилишича, Volkswagen калитларидан сигнал "илиш"да қўлланиладиган қурилмадан фойдаланиб, улар брелокдан оладиган маълумотни "ўчириши" мумкинлиги аниқланди, бунинг учун ҳайдовчи калитдаги тугмани бир неча марта босишга мажбур бўлади. Тугмани кўп марта босиш ҳисобига хакерлар эшикларни очишда қўлланадиган саккиз коднинг барчасига эга бўлишлари мумкин.


Қамал остидаги муҳаббат\nШу заҳотиёқ Эрик кутубхонага жўнади ва янгиликлар ёзилган газеталарни титкилай бошлади. Ниҳоят, у излаётгани — аёлнинг Сараево кўчаларидан югуриб ўтаётган расмини топди. Расмнинг тагига унинг исм-фамилияси ёзилганди. У Мирсада Бюрик экан.\n1992 йил ёз ойларининг якшанба тонгларидан бири эди. Эрик Адам Аризона штатидаги Фонекс шаҳридаги квартирасида кир ювиш билан ўзини овутар, ўтмишини эсламасликка ҳаракат қиларди. Ўтган кун қайғуси сабаб телевизордаги янгиликлар ҳам деярли қулоғига кирмас эди…\nИкки йил олдин Эрик жуда бахтли яшарди, чунки у Сузи исмли ажойиб аёлга уйланганди. Кутилмаганда Эрикнинг бахтли кунлари тўсатдан якун топди. Сузи 33 ёшида юрак хуружидан оламдан ўтди. Мана, икки йилдан буён Эрик ўз ёғида ўзи қовриляпти. Диванга чўкди дегунча хаёллари яна Сузига кетаверади.\nЯна телевизор мурувватини буради, мухбир Олимпиада ўйинларига тайёргарлик кўраётган югурувчи босниялик аёл ҳақида ҳикоя қилаётганди. “Бу аёл кунда икки марта Сараево кўчаларидан югуриб ўтади”, дерди мухбир. “Сараево?” Эрик ҳайратланди. Ҳа, Сараевода фуқаролар уруши бўлаётибди, қандай қилиб шундай вазиятда олимпиадага тайёргарлик кўриш мумкин? Эрик диққат билан телевизорга қаради. Ёшгина аёл Сараево кўчаларидан бошини баланд тутиб югурарди, гўё снайперлар уни ҳам нишонга олишга ҳаракат қилаётгандек эди. Аёл эса тинимсиз камера томонга қараб қўярди. Шу тариқа янгилик ниҳоясига етди.\nЭрик экранга узоқ тикилиб қолди. У ҳайратдан қотиб қолганди. Бу аёлда қанақа мардлик хусусияти борки, у уруш кетаётган пайтда ўз мақсадига эришиш, Олимпиада чемпиони бўлиш учун югуради. Қойил! Эрик туйқус у аёл билан учрашгиси ва суҳбатлашишни жуда-жуда хоҳлаётганини сезди. Лекин бу осон иш эмас, спортчи аёл дунёнинг нариги чеккасида яшайди. Эрик ҳатто унинг исмини ҳам билмайди.\nШу заҳотиёқ Эрик кутубхонага жўнади ва янгиликлар ёзилган газеталарни титкилай бошлади. Ниҳоят, у излаётгани — аёлнинг Сараево кўчаларидан югуриб ўтаётган расмини топди. Расмнинг тагига унинг исм-фамилияси ёзилганди. У Мирсада Бюрик экан. Эрик газетадаги хабардан билдики, у ҳозир Сараевода эмас, Испаниянинг Барселона шаҳрида, Ёзги олимпиада ўйинларига тайёргарлик кўрмоқда.\nЭрик Мирсадага хат ёзди, хатда уни телевизорда кўрганлигини, кўриб ҳайратга тушганини, Америкада ҳам уни ардоқлайдиганлар бор эканлигини битди. “Агар мен сизга ёрдам бера оладиган бўлсам, илтимос, менга хабар қилинг”, у хатини шундай деб тугатди.\nМирсаданинг олимпик пойгаси уч минг метр бўлиб, у бу мусобақада ютмади, лекин финиш чизиғини кесиб ўтаётганида тўпланганлар уни олқишлаб қичқиришди ва ўрнидан туриб қарсак чалишди.\nОлимпиададан кейин Мирсада Сараевога қайта олмади, чунки бу жуда хавфли эди. У Босниянинг ғарбидаги Словения деган давлатда қочоқ сифатида қўним топди. Оиладан ажралиб қолган Мирсада ўзини ёлғиз ҳис этиб, Эрикнинг хатига жавоб беришга қарор қилди. Бир амаллаб Боснияча-инглизча луғатдан фойдаланиб, хат ёзди. Бироз муддатдан кейин Эрик Мирсадага жавобан яна битта хат ва ўзининг расмини жўнатиб юборди. Кейинги бир неча ой давомида тўрт маротаба хат Эрик ва Мирсада орасида тинимсиз парвоз қилиб турди. Ниҳоят, Эрик яқинда Европада бўлишини ва йўл-йўлакай Словенияга ҳам кириб ўтмоқчилигини таъкидлади. У Мирсада билан учрашмоқчи эди.\n…Тунги соат тўққиз… Мирсада Эрикни кутиб, шаҳарнинг бир чеккасида турарди. Шу пайт кичкинагина йўловчи машинадан жигарранг соч, кўк кўзли одам тушиб келди. Бу Эрик эди. У Мирсадага қараб юрди. Унга инглизчада “Қалайсиз?” — деди. “Яхши” зўрға жавоб қайтарди Мирсада. Сўнг иккаласи бир-бирига қараб қолди. Эрик боснияча гаплаша олмас, Мирсада эса инглизчани деярли билмас эди.\nМирсада, Эрик ва бир таржимон Мирсаданинг кичкинагина ҳужрасига боришди. Улар қуёш чиққунча гаплашиб чиқишди. Афсуски, Эрик кетиши керак. Агар у йўлга чиқмаса, АҚШга бўладиган парвозга кеч қолади. Машинага яқинлашар экан, Эрик Мирсаданинг кўзидаги маъюсликни пайқади. Тўсатдан: “Мен билан АҚШга кетишни хоҳлайсанми?” — деди. “У ерда сени боғлаб, чирмаб ташлайдиган арқонлар йўқ”. “Қайтишингга ҳам, албатта, билет сотиб оламан”, деди Эрик. Мирсада йиғлашни бошлади. “Йўқ”, — у жавоб қайтарди. “Раҳмат. Лекин йўқ”.\n“Яхши, агар қачонлардир фикринг ўзгариб қолса, мен билан боғланишинг мумкин”, деди Эрик.\nМирсада Эрикнинг таклифини ҳафталар давомида ўйлади. Ниҳоят, у Америкага боришга қарор қилди.\n1993 йилнинг март ойида Мирсада Аризонага етиб келди. У Эрикнинг уйини осон топди, чунки Эрик манзилини аниқ-тиниқ ёзиб қолдирганди. Улар аввалига ака-сингилдек яшай бошлашди. Бу орада Мирсада инглиз тилини ўрганди, коллежда сабоқ олди. Вақт ўтиши билан Мирсаданинг юрагида Эрикка нисбатан муҳаббат уйғонди. Ва улар 1993 йилнинг декабрь ойида турмуш қуришди.\n1996 йилнинг ёзи эди. Олимпия машъаласи Аризона штатининг Фонекс шаҳри бўйлаб Жоржиа штатининг Атланта шаҳрига қараб ҳаракатланди. Мирсада ўтган олимпиада ўйинидан буён эришган нарсаларини ўйлай бошлади: Америкага келиб, инглиз тилини ўрганди, коллежни тамомлади, яна нимага эришди экан? Қизиқ. Ана у, Фонекс шаҳри кўчаларида Олимпиада машъаласини кўтариб чопаяпти. Мирсада бу кўчадан худди Сараево кўчаларида югураётган чоғларидагидек бошини баланд қилиб, югуриб ўтяпти…\n“Реал ҳаётда бўлган\nНосир Шербоев таржимаси.\n« Улуғ адибнинг сўнгги манзили…\nТўра Боболов: Чинакам инсон маънавияти билан ҳурматга лойиқ бўлади »


Навоий вилоятида йўл қурилиши соҳасига эътибор қай даражада? – Jurnalist\nНавоий вилоятида йўл қурилиши соҳасига эътибор қай даражада?\nR S2020-08-18T09:14:02+05:0018 Avgust, 2020|Навоий вил.|\nМаълумки, равон йўллар — жадал юксалиш ҳамда фаровонликни ўзида акс эттиради. Боиси, умумфойдалнувдаги йўл ва кўчаларнинг равон бўлиши жойларда ҳаёт сифатини юксалтиради. Вилоятимизда ҳам жами 9 минг 444,9 километр узунликдаги автомобил йўллари мавжуд бўлиб, умумий фойдаланишдаги автомобил йўллари 4 минг километрдан зиёдни, қолгани ички йўлларни ташкил этади.\n2020-2022 йилларда 7 та объектда реконструкция қилиш ишлари белгиланган бўлиб, жорий йилнинг ўзида мазкур лойиҳалар ижроси учун 29 миллиард сўм сарфланади. Бир қатор йирик лойиҳалар юзасидан жорий йилнинг ўтган даврида тендер ўтказилиб, июн ойида белгиланган ишлар жадал бошлаб юборилди. Хусусан, Навоий йўллардан мунтазам фойдаланиш унитар корхонаси томонидан йўл қурилишида замонавий талаблар асосида 3 та йирик лойиҳа амалга оширилмоқда. Навбаҳор тумани ҳудудидан ўтувчи давлат аҳамиятдаги 4Р57 «Қизилқум ҳалқа» автомобил йўлининг 8 километр қисмларида ҳамда 4Р230 “АЗ79 автомобил йўлининг 10 километри ва шу йўлга туташ Бешработ-«Навоий-Нурота» автомобил йўлининг 6 километр қисмларини, шунингдек, Хатирчи туманидан ўтувчи давлат аҳамиятдаги 4Р48 «Зарафшон тракти» автомобил йўлининг 127-133 километрларида реконструкция қилиш ишлари амалга оширилмоқда.\nУшбу йўлларнинг кенглиги илгари 6 9 метрни ташкил этган бўлса, янги йўлларнинг эни — асфалт қопламанинг ўзи 19,1 метрни, сув қочириш лотоклари ҳамда пиёдалар йўлаги билан бирга 25 метрни ташкил этади. Қолаверса, йўллар ўртасида қуёш энергиясида ишловчи тунги ёритгичлар ҳам ўрнатилади.\n— Илгари йўлларимизда оғир юк машиналари кўп қатнамаган, — дейди корхона бош муҳандиси Умид Мирзаев. — Шу боис йўлларда бир ўққа тушадиган юк 9 тоннани ташкил этган. Бироқ мазкур ҳолат бугунги кун талабига жавоб бермайди. Эндиликда янги қураётган йўлларимизда бу рақам 13 тоннани ташкил этади. Мазкур омил ушбу йўллардан узоқ муддат таъмирсиз фойдаланиш имконини беради.\nБундан ташқари, Хатирчи туман йўллардан фойдаланиш унитар корхонаси томонидан давлат аҳамиятдаги 4Р56 «Оқтош-Янгирабод-Лангар-Чуя» автомобил йўлининг 11 16 км қисмида реконструкция қилиш, объект ҳудудида жойлашган кўприкни кенгайтириш ишлари амалга оширилмоқда. Навоий кўприклардан фойдаланиш унитар корхонаси томонидан эса 4Р55 «Метан-Қўшработ-Нурота» автомобил йўлининг 120 126 км қисмида ҳамда 4Р63 «Когон-Қизилтепа-Тошработ-Янгиқўрғон йўналиши» бўйича 52 69 километр қисмида автомобил йўлини реконструкция қилиш ишлари бажариляпти.\nИнвестиция, табиий офат оқибатларини бартараф этиш ҳамда инқирозга қарши кураш дастурлари доирасида жорий йилнинг ўзида жами 73 километр умумий фойдаланишдаги йўл реконструкция қилинади.\n— Маҳаллий ҳокимликлари балансида бўлган ва маҳаллий бюджет параметрларида кўзда тутилган маблағлар ҳисобидан шаҳар ва туман марказлари ҳамда қишлоқларда йил якунигача жами 58,2 километр ички йўлларни таъмирлаш ҳам кўзда тутилган, — дейди вилоят Автомобил йўллари ҳудудий бош бошқармаси бошлиғи ўринбосари Алишер Ҳалимов. — Бу борада манзилли рўйхат шакллантирилиб, ҳозирда пудратчи корхоналар томонидан 30,7 километр жорий таъмирлаш ишлари бажарилди. Ишлар қизғин давом этмоқда. Шунингдек, тизимдаги йўл қурилиш корхоналар томонидан автотранспорт техникаларнинг кечаю кундуз ҳаракат хавфсизлигини таъминлаш, йўллар равонлигини ошириш мақсадида 250 километр умумий фойдаланишдаги автомобил йўлларида жорий таъмирлаш ишлари бажарилди ҳамда 500 километрда йўл ётиқ чизиқлари, 1700 донадан ортиқ нур қайтарувчи янги йўл белгилари ўрнатилди.\nБир сўз билан айтганда, карантин даврида санитария-гигиена талаблари асосида қизғин давом этаётган бунёдкорлик ишларида замонавий технологияларни қўллаган ҳолда аҳоли учун давр талабига мос шарт-шароитлар яратиляпти. Бу борада эса минг-минглаб йўлсозларимиз фидойилик кўрсатмоқда.\nЎзЖИУ Навоий вилояти бўлими мутахассиси


03:34 07 Июн 2020\n20:00 12.05.2020 Ҳавола олиш\nСНВ-3 шартномаси баҳонасида Россия ва Хитойни бир-биридан узоқлаштиришга қаратилган АҚШ "ўйинлари" Москва ва Пекин иттифоқини мустаҳкамлашга ёрдам бермоқда холос.\nАмерика “АҚШ - Россия – Хитой” конфигурациясида кучлар мувозанатини ўзгартириш умидида, асосий геосиёсий учбурчакни бузиш бўйича ҳаракатларни кучайтирмоқдалар, деб ёзади РИА Новости муаллифи Пётр Акопов.\nГап Америка-Хитой муносабатларидаги коронавирус туфайли қўзғалган эҳтирослар ҳақида эмас, балки СНВ-3 шартномасини узайтириш атрофидаги ўйинлар ҳақида. Ушбу ўйинлар фақатгина ядро қуролларига доир эмас балким АҚШнинг асл мақсади Россия-Хитой муносабатларидир.\nРоссия-Америка стратегик ҳужум қуроллари тўғрисидаги шартноманинг амал қилиш муддати тугашига саккиз ойдан кўпроқ вақт қолди. Агар у узайтирилмаса, жаҳон ярим аср ичида биринчи марта икки ядро супердержава ўртасида стратегик ядровий кучларни чеклаш тўғрисида ҳеч қандай келишувсиз қолади. Яъни, қуролланиш пойгасидаги ҳар қандай чеклов олиб ташланади.\nРоссия анчадан буён шартномани узайтиришни (ёки янгисини тузишни) таклиф қилмоқда - аммо музокаралар ҳануз бошланмади, вақт эса қисқариб бормоқда, коронавирус туфайли карантин уни янада пасайтирганини гапирмаса ҳам бўлади.\nЎтган ҳафта Доналд Трамп Владимир Путин билан телефон орқали суҳбатда музокараларни қайта бошлашга чақириб, у "келажакдаги муҳокамаларни интизорлик билан кутмоқда" деб айтди - чунки "ўта қиммат қуроллар пойгасидан" чекиниш керак. Ғишт қолипдан кўчдими? Ҳеч қанақасига - чунки "Қўшма Штатлар нафақат Россияни, балки Хитойни ҳам ўз ичига олган қурол-яроғларни самарали бошқариш мажбурияти тарафдори".\nАйнан мана шу иборада, СНВ-3ни узайтиришнинг асосий тўсиғи - америкаликлар янги шартномани икки томонлама эмас, балки уч томонлама асосда тузмоқчи. Бунга мутлақо қарши бўлган Хитойни қўшиш орқали. Пекин аслида ҳақдир - Хитой ядро қуролига АҚШ ва СССРдан анча кейин эга бўлди, фақат 1964 йилда, Совет-Америка қуроллар пойгаси давом этаётган ва уни камайтириш ва назорат қилиш тўғрисида шартномалар тузилаётган пайтда, Хитой нотинч "маданий инқилоб"га шўмғиган эди. ХҲР ҳақиқатан ҳам ядро ракеталари дастурлари билан фақат 70-йилларнинг охиридан шуғуллана бошланган ва унинг АҚШ ва Россия томонидан қабул қилинган чекловларни қабул қилишни истамаслигини тушунса бўлади. Хитойнинг жанговар ядровий каллачалари сони бўйича аниқ маълумотлар йўқ, аммо ҳар ҳолда, ХҲРнинг ядровий салоҳияти (шунингдек, уни етказиб бериш воситалари) АҚШ ва Россиядан бир неча баравар кичикдир.\nШу билан бирга, Хитой очиқчасига Америка томонидан душманларча ўраб олинган шароитда - АҚШнинг ҳарбий базалари, шу жумладан ядровий қуролга эга базалар, шарқ ва жанубдан Хитой чегаралари бўйлаб жойлаштирилган, АҚШ Хитойдан ажралиб чиққан Тайванни ҳарбий жиҳатдан қўллаб-қувватламоқда, Америка флоти эса Хитой қирғоқлари бўйлаб юрмоқда. Бундай шароитда фақатгина Хитой устидан устунлигини сақлаб қолиш ва қай соҳада бўлмасин Хитойни босиб туриш сиёсатини олиб боришдан манфаатдор бўлганлар Хитойни ўз қуролларини кучайтириш дастурини (ракета қуролларидан то ҳарбий-денгиз қуролларигача) тажовузкор деб ҳисоблашлари мумкин. Америка Хитойга нисбатан ҳарбий устунликни сақлаб қолиш истагини яширмайди ҳам, шу жумладан ядровий ракета соҳасида ҳам.\nҲаммаси оддийми? Ҳа, лекин айнан шу ерда Американинг Россия билан ўйинлари бошланади. Россия ва Хитойнинг стратегик яқинлашуви, ўтган йили Владимир Путин биз Пекинга СПРН (ракета ҳужумлари ҳақида огоҳлантириш тизими)ни яратишда ёрдам бераётганимизни эълон қилганига олиб келди, яъни биз фақатгина америкаликлар билан орамиздаги мавжуд бўлган нарсалар билан баҳам кўрмоқдамиз. Бу ҳарбий иттифоқ эмас, лекин унга жуда яқин муносабатлар. Россия ва Хитой бир-бирини, ҳатто ўрта муддатли истиқболда ҳам рақиб сифатида кўрмасликлари аниқ, аммо иккаласининг Америкага бўлган муносабати мутлақо тескари. Биринчидан, чунки Штатларнинг ўзлари расман Россия ва Хитойни ўз миллий хавфсизлигига таҳдид деб аташади, гарчи интиқоми яқинлашаётган америкача дунёси тузумига таҳдид дейиш тўғрироқ бўлади.\nАммо Россия ҳам, Хитой ҳам "Америка услубидаги дунё"ни ҳарбий усуллар билан йўқ қилишни тезлаштириш ҳақида ўйламайдилар, бу АҚШнинг ўзининг ҳаракатлари ва рақибларининг, биринчи навбатда, Россия-Хитой боғламидаги тобора мувофиқлаштирилган саъй-ҳаракатлари туфайли кўз ўнгимизда йўқ бўлмоқда. Албатта, бир томондан АҚШ ва иккинчи томондан Хитой билан Россия ўртасида қуроллар пойгаси, ҳар қандай шартномаларга қарамай, давом этмоқда, аммо уларнинг мавжудлиги бу пойгани ҳеч бўлмаганда қандайдир маънода чегаралашга имкон беради.\nРоссия учун ҳам, Штатлар учун ҳам фойдали бўлган нарса - иккала мамлакат ҳам анча кўламли ядро триадасидан иборат, ва асосий масала - бу янги, хусусан, юқори товуш тезлигида етказиб берадиган воситаларни ихтиро қилиш. Хитойни икки томонлама шартномаларга қўшишдан маъно йўқ - биринчидан, у миқдорий ва сифат жиҳатидан орқада қолиши, иккинчидан, унинг ўзи буни мутлақо истамаслиги. Аммо америкаликлар бу нарсани тобора қўполроқ талаб қилишмоқда. Нима учун?\nШу кунларда The Washington Times газетасида президентнинг махсус вакили ва давлат котибининг қурол назорати ва халқаро хавфсизлик масалалари бўйича бўлажак ўринбосари (у ҳали Сенат томонидан тасдиқланиши керак) Маршалл Биллингсли билан "Хитойнинг иштироки – Россия билан янги СНВ шартномаси имзоланишининг асосий омили" сарлавҳали интервьюси чоп этилди.\n"Янги СНВ шартномасининг асосий камчиликларидан бири, бошқа муаммолар билан бир қаторда, Хитой унга қўшилмагани. <...> Янги СНВ шартномаси руслар томонидан махкам ушлаб олинган масала. Бу Қўшма Штатларга Хитой борасида бизнинг ташвишларимиз бўйича ҳеч нарса бермайди, Қўшма Штатларга Россиянинг ушбу шартнома доирасидан ташқарида амалга ошираётган бир қатор беқарорлаштирувчи ҳаракатларидан ташвишланишимизга ҳеч қандай таъсир ўтказмайди".\nБиллингсли очиқчасига гапириб ўтди - Москва шартномани узайтириш ҳақида ўйлашни бошлашдан олдин, у "Хитойни музокаралар столига таклиф қилиши" керак. Яъни, Хитойсиз Россия билан ҳеч қандай келишув бўлмайди - бу шартномани рад этиш билан тенгдир. Аммо АҚШ нима учун мутлақо имконсиз сценарий бўйича туриб олди? Шунчакими? Россияга босим ўтказиш учунми? Хитойга яна танбеҳ бериш учунми? Ёки Россияни Хитойдан ажратишга уриниш учунми?\nТрампнинг махсус вакили сўзларига кўра, Хитойнинг янги ядро тизимлари, шу жумладан қисқа масофали ракеталари Россияни безовта қилиши керак:\n"Шубҳасиз, Хитой амалга ошираётган ишлар, эҳтимол, биз томонга йўналтирилгани каби уларга ҳам йўналтирилгани эҳтимолдан ҳоли эмас ва руслар буни тан олишга мажбур".\nШунақа - ҳаммаси оддийгина. Москвага ўз ташқи сиёсат стратегиясини ўзгартириш - Хитойни Россияга таҳдид сифатида тан олиш ва уни америкаликлар билан уч томонлама музокараларга тортиш таклиф этилмоқда. Ва бу жиддий равишда АҚШ президентининг махсус вакили томонидан айтилмоқда. Лекин бунда ажабланарли жойи йўқ - ахир АҚШда Америка геосиёсати учун ўз жонига қасд қилишга тенг назария ҳануз машҳурдир, бу назарияга асосан узоқ муддатли Россия-Хитой яқинлашиши мумкин эмас, чунки икки мамлакат ўртасида жуда катта ва тузатиб бўлмайдиган қарама-қаршиликлар мавжуд. Бунинг устига, ахир Биллингсли бутун дунёдан ажратилган "иқтисодиёт чил-парчин этилган" "минтақавий қудратга эга держава" билан гаплашмоқда. Россиянинг бу иборада номланиши нафақат Барак Обамага тааддуқли ва нафақат беш йил олдин айтилди - бу Америка элитаси аксарият қсимининг бунга кўр-кўрона ишонишидир.\nАмериканинг Хитой ва Россиядан устунлигига ишонч шунчалик катта-ки, у ҳар қандай ўйинни, шу жумладан "Киссинджер учбурчаги"да шафқатсиз босим орқали кучлар мувозанатини тақсимлашга имкон беради (муаллифнинг кўрсатмаларига кўра АҚШнинг ҳар икки мамлакат билан муносабатлари иккалисининг орасидаги муносабатдан кўра яҳшироқ бўлиши керак). Шу билан бирга, собиқ давлат котибининг ўзи ҳам 2014 йилдан кейин Россияга ҳаддан ташқари босимга қарши бўлган, бу фақатгина Москва ва Пекиннинг яқинлашишига ҳисса қўшишига ишора қилган. Киссинджер фақат қисман ҳақ бўлиб чиқди – чунки Россия-Хитой яқинлашуви Қримгача ва Россия ва Ғарб ўртасида очиқча қарама-қаршилик бошланишидан ҳам олдин бошланди. Демак, Американинг Россияга босими шунчаки Кремлнинг стратегик йўналиши тўғрилигини тасдиқлади. Жорий Америка ўйинлари ва СНВ-3 атрофидаги ҳийлалари Американинг яна бир хизмати бўлиб қолади - улар Владимир Путин ва Си Цзиньпин ўртасида келишмовчиликларни келтириб чиқармоқчи бўлишади, пировардида эса Россия-Хитой иттифоқини мустаҳкамлашга ёрдам берадилар.


Жоан Роулинг болалар учун янги китоб ёзади\n20:48 / 03.11.2015\nГарри Поттер саргузаштлари ҳақидаги эртак-асарлар муаллифи Жоан Роулинг болалар адабиёти билан шуғулланишга қайтмоқчи. Бу ҳақда Буюк Британиядаги Telegraph нашри хабар тарқатган.\nҚайд этилишича, Роулинг хоним сеҳргар бола - Гарри Поттер ҳақидаги болалар учун сўнгги асарини 2007 йилда ёзган ва шундан кейин катта адабиёт билан шуғулланишни бошлаганди.\nУ кейинги асарларини Роберт Гэлбрэйт тахаллуси билан нашр қилдирган.\n"Мен болалар учун ёзаётган навбатдаги асаримнинг нашрдан чиқиш муддати ҳақида аниқ айта олмайман, лекин мен янги асар ёзишга киришдим. Болалар учун ёзиш кўпроқ завқ беради. Мен бу асарни ёзиб тугатаман", дейди ёзувчи.\n"Баъзида мен асарларимни тугатишга улгурмасдан вафот этишдан қўрқаман. Ҳозирда ўрта ёш инқирози ҳолатидаман ва ҳозир ҳам шу эҳтимол ҳақида ўйлаб хавотирланиб яшаяпман", дейди у.\nМаълумот учун, инглиз ёзувчиси Жоан Роулинг 1997-2007 йиллар мобайнида Гарри Потер ҳақидаги 7та асарини эълон қилган, бу асарлар дунёнинг 65 тилида чоп этилган. Унинг бу эртак-асарларининг умумий тиражи 400 миллиондан ортиқ. 2011 йилда унинг асарлари асосида суратга олинган Гарри Поттер ҳақидаги фильмларнинг еттинчиси намойиш қилинганди. "Гарри Поттер" бренди айни вақтда 7 миллиард фунт стерлингга баҳоланган.


Latifa.uz — Бир тўйда ярим тунгача базм бўлибди-ю охири ўртакаш бир отахонни ўртага чақириб: — Отахон дуо қилиб беринг, - дебди. Отахон ўртакашни олдига келса, ўртакаш отахонни қулоғига замонавий BLUETOOTH микрофонни тақиб гапиринг, - дебди. Отахон ўртакашга қараб: — Менга микрофон бер, - деса. Ўртакаш: — Отахон гапираверинг ҳамма эшитяпти, - дебди. Отахон жаҳли чиқиб: — Микрофон бер-э, - деса. Ўртакаш отахонни қўлига битта стаканни бериб, мана микрофон энди гапиринг, - деса. Отахон гап бошлабди: — Мана бугун жиянимиз Абдусаттор... жиянимиз Абдусаттор, - дебди-ю. Келинни исми эсидан чиқиб қолиб, стаканни орқасига яшириб, ўртакашга қараб: — Ану алвастини исми нимайди, - дермиш.


Ҳаага трибунали икки сербни 22 йилга озодликдан маҳрум этди\n05 декабр 2020, Тошкент вақти: 05:20\nМило Станишич Ҳаага трибуналида кўрсатма бермоқда.\nҲаага халқаро трибунали 1990 йиллар ўрталарида ҳарбий жиноятларни содир этганликда айбланган икки босниялик сербни 22 йилга озодликдан маҳрум қилди.\nҚамалганлардан бири Мило Станишич ўша пайтда Босния серблари республикасининг ички ишлар вазири бўлган. Судланганлардан яна бири Стоян Жуплянин эса хавфсизлик хизматида юқори лавозимни эгаллаган. Улар босния мусулмонлари ва хорватларга нисбатан ноинсоний муносабатда бўлганликда, уларни қийноққа солганликда ҳамда ўлдирганликда айбдор деб топилди.\nСтанишич 2005 йилда трибуналга ўз ихтиёри билан асир тушган эди. Жуплянин эса 2008 йилда қўлга олинган. Улар босния сербларининг собиқ ҳарбий лидери Радован Караджичнинг ёрдамчиси бўлган. Радован Караджич иши ҳам айни пайтда судда кўрилмоқда. У трибунал томонидан геноцидда айбланмоқда.


hidoyat.uz – “Мовароуннаҳр” нашриётининг сайти - САВДОДА ОМОНАТДОРЛИК\nДинимизда кишилар ўртасидаги тадбиркорлик, ишбилармонлик савдо-сотиқнинг ўзига хос хусусиятлари ва нозик жиҳатларига доир масалалар муфассал баён қилинган.\nПайғамбаримиз (соллаллоҳу алайҳи ва саллам) иршодлари ва буюк уламоларимизнинг мўътабар китобларида савдо-сотиқнинг алоҳида одоблари, кўрсатмалари белгилаб қўйилган. Жумладан:\n1. Сидқи муомала. Сотувчи маҳсулотини нави, сифати, жинси, асоси ва харажатлари ҳақида ёлғон аралаштирмай унинг ҳақиқий сифати билан тавсифлаш.\nРасулуллоҳ (соллаллоҳу алайҳи ва саллам) бир куни бозорда буғдой сотиб турган кишининг буғдойига муборак қўлларини тиқиб кўрсалар, буғдойнинг таги нам экан. Шунда: “Бу қандай бўлди?” деб сотувчига эътироз билдирдилар. Сотувчи эса: “Ҳозир ёмғир ёғиб ўтган эди, шунинг учун нам текканини тагига қўйган эдим”, деб узр айтди. Расулуллоҳ (соллаллоҳу алайҳи ва саллам) унга: “Нам теккани устида туравермайдими? Кимки хиёнат қилса биздан эмас!” дедилар.\nАллоҳ таоло: «(Савдо-сотиқда ўлчов ва тарозидан) уриб қолувчи кимсалар ҳолига вой! Улар одамлардан (бирор нарсани) ўлчаб олган вақтларида тўла қилиб оладилар, одамларга ўлчаб ёки тортиб берганларида эса уриб қоладиган кимсалардир» (Мутаффифун, 1–2).\nРасулуллоҳ (соллаллоҳу алайҳи ва саллам) Мадинага келган вақтларида у ерда Абу Жуҳайна деган киши бор эди. Унинг 2 та ўлчов асбоби бор бўлиб, бири билан ўзига тортиб олиб, бошқаси билан одамларга тортиб берар эди. Шу боис Аллоҳ таоло ушбу оятни нозил қилди.\nТарозидан уриш, литрдан, метрдан, ҳажмдан, донасидан уришнинг барчаси ёлғон хисобланади.\n2. Муомалада бағрикенг бўлиш. Набий (соллаллоҳу алайҳи ва саллам): “Қачон сотганда ҳам, сотиб олганда ҳам, ҳақини талаб қилганда ҳам бағрикенг, карамли бўлган одамга Аллоҳ раҳм қилсин”, дедилар (Имом Бухорий ривояти).\nМусулмон одам доимо карамли, саховатли бўлиши керак. Айниқса, олди-сотди ва ҳақ талаб қилиш пайтида мумсиклик қилиш барака келтирмайди. Балки сахийлик сотувчи нархидан оз-моз ўтиб бериши, олувчи маҳсулотни пастга урмай олиши Аллоҳнинг раҳматига, хайр-баракага боис бўлади.\n3. Қасам ичишдан тийилиш, гарчи сўзи рост бўлса ҳам. Расулуллоҳ (соллаллоҳу алайҳи ва саллам): “Савдода кўп қасам ичишдан эҳтиёт бўлинглар. Чунки қасам (молни) ўтказса-да, баракасини ўчиради”, дедилар (Имом Аҳмад ва Муслим).\nБаъзи бир савдогарлар ўз молини ўтказиш учун ёлғон гапирадилар, ҳатто қасам ичадилар. Харидорлар уларнинг гапига, қасамига ишониб молини сотиб олади. Аммо келадиган фойда кўп бўлса-да, унинг баракаси бўлмайди.\nРасулуллоҳ (соллаллоҳу алайҳи ва саллам) ҳадисларида: “Ростгўй, омонатли тижоратчи набийлар, ростгўйлар ва шаҳидлар билан биргадир”, дедилар.\n4. Бировнинг маҳсулотини ёмонламаслик. Расулуллоҳ (соллаллоҳу алайҳи ва саллам): “Савдода нажш қилманг!” деганлар.\nЯъни, нажш – сотувчи томонидан бир одам ёлланиб, келган харидорларга молни қимматроқ сотиш мақсадида ёлғондан унинг кўзи олдида қимматга сотиб олиш.\n5. Хайр-эҳсонни кўп қилиб туриш. Қайс ибн Абу Ғарза (розияллоҳу анҳу)дан ривоят қилинади: «Расулуллоҳ (соллаллоҳу алайҳи ва саллам)нинг даврларида “даллол” деб номланар эдик. Расулуллоҳ (соллаллоҳу алайҳи ва саллам) бизнинг олдимиздан ўтдилар ва бизларни ундан яхшироқ исм билан номладилар: “Эй тожирлар жамоаси! Албатта, савдода беҳуда нарса ва қасам ҳозир бўлади, бас, уни садақа ила аралаштиринг!” дедилар» (Имом Аҳмад ва Абу Довуд).\nЧунки савдогар савдо мобайнида воқеъ бўлиб турадиган камчиликлари, беҳуда гап-сўзларни айтиб ёки ишларни қилиб қўйишлари, ҳатто қасам ичишлари ҳам мумкинлиги эътиборидан тез-тез садақа қилиб туришлари каффорат бўлади.\nИмом Абу Ҳанифа (розияллоҳу анҳу)нинг машҳур шогирдлари Имом Муҳаммад (розияллоҳу анҳу)дан: “Тақво ҳақида бир китоб ёзсангиз”, деб илтимос қилганларида, у киши: “Ёзиб қўйганман-ку” дедилар. Шунда: “У қайси китоб?” дейишганда. “Китобул байъ” (“Тижорат китоби”) деб жавоб берган эканлар.\nҲозирги кунда юртимизда тадбиркорларимизга кенг имкониятлар берилганлиги боис, улар халқимиз эҳтиёжлари, талабларини қондирадиган ҳар турли маҳсулотларни ишлаб чиқаришяпти, ўзимизда кам учрайдиган маҳсулотларни эса дунёнинг қайси жойидан бўлса ҳам топиб келтириб, бозорларимизни тўлдириб туришибди. Шундай машаққатлар билан ҳалол касб орқали топган маблағларидан кексалар, болалар уйига, мактаб, боғча каби муассасаларга ёрдам бериб келмоқдалар.\nПайғамбаримиз (соллаллоҳу алайҳи ва саллам) ҳалол ризқ топиш фазилати ҳақида бундай дедилар: “Ким тиланчилик қилишдан сақланиш, оиласини боқиш ва қўни-қўшниларига мурувват кўрсатиш мақсадида ҳалол йўл орқали ризқ топиш билан машғул бўлса, қиёмат куни у Аллоҳ таолога юзи ёруғ бўлган ҳолида йўлиқади”, дедилар (Абу Нуъайм ривояти).\nТошкентдаги“Мўйи Муборак” жоме масжиди имом-хатиби


Экспорт, инвестиция ва маҳаллийлаштиришни кенгайтириш масалалари муҳокама қилинди — Huquq\nHome / test / Экспорт, инвестиция ва маҳаллийлаштиришни кенгайтириш масалалари муҳокама қилинди\n16.01.2020\ttest 159\nЖаҳонда иқтисодий рақобат тобора кучайиб бораётган ҳозирги даврда барқарорликнинг асосий омили ишлаб чиқаришни кенгайтириш ва ташқи бозорларда мустаҳкам ўрин эгаллашдир.\nАвваламбор, экспорт прогнози 3 йиллик қилиб тасдиқланди. 2020 йил режаси ўтган йилгига нисбатан 22 фоиз кўп белгиланди.\nДавлатимиз раҳбари бундан буён тармоқ ёки ҳудуднинг масаласи деган сансоларлик бўлмаслиги, экспорт прогнози ижросини таъминлашга ҳар бир вазир, хўжалик бирлашмаси раҳбари ҳоким билан бирга теппа-тенг жавоб беришини таъкидлади.\nИнвестициялар ва ташқи савдо вазирлигига жорий йилги экспорт прогнози ижросини тўлиқ таъминлаш бўйича “йўл харитаси” ишлаб чиқиб, маҳсулотларни қаерга, қачон экспорт қилиш ва буни амалга ошириш бўйича аниқ чора-тадбирларни белгилаш вазифаси қўйилди.\n“Ўзтўқимачиликсаноат” уюшмасига пахта толасини қайта ишлаш қувватларини 80 фоизга етказиш, янги корхоналар ҳисобига экспорт номенклатурасини диверсификация қилиш ҳамда географиясини кенгайтириш топширилди.\nМамлакатимиз экспортёрларининг салоҳиятли бозорларга киришини енгиллаштириш учун имтиёзли савдо режимини жорий этиш, «GSP+» умумий преференциялар тизимига қўшилиш юзасидан ҳам кўрсатмалар берилди.\nМева-сабзавот экинларини экспорт талабидан келиб чиқиб оптимал жойлаштириш, салоҳиятли ташқи бозорларда савдо уйлари ва дилерлик тармоқларини ташкил этиш бўйича топшириқлар берилди. Ихтисослашган 55 та туманда мева-сабзавотлар ишлаб чиқаришни кластер шаклига ўтказиш масаласига ҳам тўхталиб ўтилди.\n“Ўзстандарт” агентлигига ҳудудий ҳокимликлар билан биргаликда 155 та фермер хўжалигида “Global G.A.P.” халқаро стандартини жорий этиш, Ўсимликлар карантини давлат инспекциясига қишлоқ хўжалиги маҳсулотларини ташқи бозорлар талабларига мувофиқлаштириш бўйича топшириқлар берилди.\nЎтган йили барча манбалар ҳисобидан ўзлаштирилган инвестицияларнинг қарийб 30 фоизини тўғридан-тўғри хорижий сармоялар ташкил этди. Саноати ривожланмаган, олис туманларга ҳам катта инвестициялар кириб борди. Умумий қиймати 5,4 миллиард доллар бўлган 145 та тармоқ ва 167 та ҳудудий лойиҳалар ишга туширилди.\nЖорий йилдан бошлаб Инвестиция дастурлари янги тизим асосида ишлаб чиқилди. 2020 йил учун 1569 та хусусий ва тўғридан-тўғри инвестиция лойиҳалари рўйхати тасдиқланди. Мазкур дастурга асосан шу йилда 233 триллион 200 миллиард сўм, жумладан 7,1 миллиард доллар миқдорида тўғридан-тўғри хорижий инвестициялар ва кредитлар ўзлаштирилиши кўзда тутилган.\nПрезидентимиз бюджет маблағларининг самарали сарфланиши, белгиланган 2 минг 190 та объектда қурилиш-таъмирлаш ишлари сифатли бажарилишини қатъий назоратга олиш зарурлигини таъкидлади.\nЖорий йилда 372 та болалар боғчаси, 343 та мактаб, 228 та тиббиёт муассасаси, 61 та олий ўқув юрти, 44 та спорт иншооти, 187 та ичимлик ва оқова сув тармоғи, 241 та ирригация ва мелиорация объектида қурилиш-таъмирлаш ишлари белгиланган.\nПрезидентимиз инвестиция лойиҳаларини ишлаб чиқиш, амалга ошириш ва мониторинг қилиш, инвестициялар самарадорлигини баҳолашда муаммолар сақланиб қолаётганини кўрсатиб ўтди.\n2019 йил якуни бўйича локализация доирасида 800 дан ортиқ лойиҳалар ишга туширилди. Хусусан, поливинилхлорид, катанка, электродвигатель, шиша идишлар, маиший техника, ҳар хил дори-дармонлар ва бошқа турдаги маҳсулотлар ишлаб чиқариш ўзлаштирилди.\nЖорий йилдан бошлаб маҳаллийлаштириш дастурини янгича ёндашувлар асосида шакллантирамиз, деди давлатимиз раҳбари.\nХусусан, 830 та лойиҳа доирасида 9 триллион сўмлик янги турдаги маҳсулотлар ишлаб чиқариш режалаштирилган.\n“Ўзэлтехсаноат” уюшмаси, “Ўзагротехсаноат-холдинг” АЖ, “Ўзавтосаноат” АЖ, “Фармацевтика тармоғини ривожлантириш” агентлиги, “Ўзсаноатқурилишматериаллари” уюшмаси, шунингдек, Тошкент шаҳри, Фарғона вилояти, Хоразм, Жиззах, Сирдарё, Тошкент вилоятлари аниқ лойиҳаларни амалга оширишлари лозимлиги қайд этилди.\nДавлатимиз раҳбари таъкидланидек, лойиҳаларни амалга оширишда асосий эътибор маҳсулотнинг рақобатбардошлиги ва иқтисодий самарадорлигига, таннархини камайтиришга қаратилиши керак.\n“Ўзстандарт” агентлигига тадбиркорлик субъектларига импорт ўрнини босувчи саноат маҳсулотлари ишлаб чиқаришни ўзлаштиришда стандартлаштириш, метрология ва сертификатлаш бўйича амалий ёрдам кўрсатиш белгиланди.